
CUVlNT ÎNAINTE 


îndrumătorul pentru culegerea folclorului nu poate fi o 
simplă carte de reţete metodologice, un indicator tehnic asu¬ 
pra felului cum trebuie să procedeze folcloristul în diferite 
situaţii, în munca de teren. Dacă ar fi numai atît, cei ce ar 
culege folclorul potrivit indicaţiilor lui, ar transforma cer¬ 
cetarea acestuia într-o serie de acte mai mult sau mai puţin 
mecanice. Faptul s-ar repercuta, fără îndoială, nefavorabil 
asupra materialelor culese. 

Culegerea creaţiei populare nu se poate face mecanic şi 
nici întîmplător. Ea trebuie să fie o acţiune deliberată, cu 
scop bine precizat, să aibă la bază cercetarea cuprinzătoare 
şi totodată minuţioasă a unor realităţi folclorice bine deter¬ 
minate. Pornind de la această idee fundamentală, metodolo¬ 
gia modernă vorbeşte mai puţin de culegeri , ca de acţiuni 
de sine stătătoare, şi mai mult de cercetarea ştiinţifică prin 
care se fac culegerile . Materialele culese sînt astăzi tot mai 
mult rezultate ale cercetărilor . In acest sens vor fi orientate 
şi îndrumările pe care le-am cuprins în această broşură şi 
le-am menit mai cu seamă celor ce în afara instituţiilor 
de specialitate, se ocupă cu dragoste şi pasiune, de cerce¬ 
tarea şi punerea în valoare a creaţiei noastre populare 

Scopul oricărei cercetări folclorice fiind, în ultimă analiză , 
cunoaşterea patrimoniului popular , fiecare cercetător poate 
aduce o reală contribuţie la opera de valorificare atît a moş- 

tenirii noastre folclorice, cît şi a creaţiilor contemporane. A 
culege piesele tradiţionale de valoare, acum cînd creaţia 
populară trece prin mari transformări şi cînd multe fapte din 
trecut dispar, este un act cultural de o deosebită importan¬ 
ţă, căruia trebuie să-i acordăm toată grija fără însă să ne 
lăsăm cuprinşi de îngrijorare, aşa cum s-a întîmplat uneori 
în trecut, la gîndul că ne-am afla în faţa dispariţiei fol¬ 
clorului însuşi. Cercetarea folclorului contemporan ne oferă» 
pe de altă parte, un vast cîmp de activitate, ridicînd pro¬ 
bleme de sociologia culturii a căror rezolvare poate interesa 
dezvoltarea culturii noastre socialiste. 

Investigarea unora şi altora, cere pentru fiecare domeniu, 
al folclorului, pentru fiecare gen, şi chiar pentru fiecare 
problemă in parte, metode adecvate . Cel ce face astfel de 
investigaţii trebuie să fie deci un om avizat, cunoscător 
al principiilor muncii folclorice şi a materialului nostru 
folcloric în general, pentru ca pornind de la datele meto¬ 
dologice generale cuprinse în acest îndrumător, şi desi¬ 
gur şi în altele, să găsească întotdeauna metoda 
cea mai potrivită situaţiei concrete în care se va afla 
pe teren . Din pricina aceasta am considerat că in loc să 
dau reţete mai mult sau mai puţin valabile, este util să 
discut problemele de bază ale cercetării folclorice, să pre¬ 
zint doar unele principii ale metodei de culegere, arătînd 
de fiecare dată ce anume justifică diferitele indicaţii meto¬ 
dologice. Am căutat să privesc munca folclorică în an¬ 
samblu , arătkid care sînt, dincolo de cercetarea de teren» 
perspectwele ei, fiindcă privirea largă asupra muncii fol¬ 
clorice în general situiază fiecare acţiune de teren intr-un 
anumit context, îi reliefează mai bine finalitatea, permite 
ca scopul ei să fie mai bine precizat, şi toate acestea con¬ 
tribuie la clarificări metodologice. 

Am adăugat la sfîrşitul îndrumătorului o bibliografie în 
car ? cititorii vor găsi cîteva lucrări teoretice fundamentale. 

rezultatele principale ale cercetărilor noastre de pină acum. 
şi un material folcloric de bază . Ele pot servi începătorilor 
mai ales, ca prime indicaţii de la care să pornească în efor¬ 
tul lor de a se specializa. 

în acest sens aş dori să fie considerate îndrumările cu¬ 
prinse în lucrarea de faţă un punct de plecare pentru o 
muncă folclorică la nivelul cerinţelor de astăzi ale disci¬ 
plinei. 

MIRAI POP 



Folclorul 
şi cultura contemporana 


Studiile care au încercat o cuprindere mai amplă 
a folclorului, au scos în relief vigoarea creaţiei 
noastre populare şi rolul ei în dezvoltarea culturii 
româneşti, atît în vremurile vechi cît şi astăzi. 
Totuşi, încă de mai demult s-au auzit glasuri care 
s-au întrebat îngrijorate dacă nu cumva în condi¬ 
ţiile dezvoltării economice şi sociale moderne, fol¬ 
clorul va dispărea. întrebarea se pune şi astăzi cu 
oarecare insistenţă şi ridică în chip natural problema 
raportului dintre folclor şi cultura contemporană. 

în 1909, în lecţia de deschidere a cursului ţinut 
la Facultatea de litere a Universităţii din Bucureşti, 
Ovid Densuşianu răspundea astfel acestei întrebări 
tulburătoare : „Nu poate fi deci vorba de o dispariţie 
completă ai folclorului vechi, ci numai de o redu¬ 
cere ori de o modificare a lui. Grija culegătorului 
a fost şi este prin urmare exagerată. Se va părea 
mai puţin întemeiată de acum înainte, cînd fol¬ 
clorul îşi lărgeşte, domeniul. Intr-adevăr, prin cu¬ 
legerea de material nou..., folcloriştii vor găsi 
totdeauna drum deschis pentru studiile lor şi 
niciodată nu le vor lipsi fapte noi, actuale, asupra 
cărora să-şi îndrepte atenţiunea : fiecare epocă e 
caracterizată prin manifestaţiuni proprii de viaţă 
şi uimind aceste manifestaţiuni aşa cum ele se 
reflectă în sufletul contemporanilor, folcloriştii 

vor avea întotdeauna un cîmp întins de cerce- 
tare “ 1 . Răspunsul lui Ovid Densuşianu îşi păs¬ 
trează şi azi întreaga valabilitate principială. 
Folclorul nu dispare în totalitatea lui. Din folclo¬ 
rul tradiţional se pierd doar faptele şi aspectele 
care nu mai corespund vieţii şi concepţiei despre 
lume a oamenilor de astăzi. Tradiţia se schimbă 
atît în rosturile cît şi în proporţiile şi formele ei. 
Dar, fiecare epocă avînd folclorul său, creaţia sa 
proprie, cercetătorii pot să se ocupe nu numai de 
fenomenele tradiţionale, ci şi de manifestările fol¬ 
clorice contemporane, de creaţiile epocii lor. 

în cultura românească situaţia folclorului nu este, 
fireşte astăzi aceea din primele patru decenii ale 
secolului nostru. în acea vreme, au fost şi unii 
scriitori care contestaseră creatorilor populari ano¬ 
nimi, puterea de a realiza adevărate opere de artă 2 , 
iar alţii, protestînd împotriva exagerărilor foldo- 
rizante, considerau folclorul un „fetiş modern" 3 . 
Fără să-i nege adevăratele valori, ei puneau sub 
semnul întrebării atît utilitatea culegerilor de oare- 
cari proporţii ce se făceau atunci tocmai din grija 
de a-1 salva, cît şi rolul lui în dezvoltarea litera¬ 
turii româneşti moderne. 

Faţă de aceste exprimări sceptice în legătură cu 
valoarea artistică şi rolul cultural al literaturii 
populare, în incinta Academiei Române s-a adus 

1 Folclorul cum trebuie înţeles în voi. „Flori alese din 
cîntecele ipoporului“, Ediţie Îngrijită de Marin Bucur, Bucu¬ 
reşti, 1966, p. 52. 

2 Duiliu Zamfirescu, Poporanismul şi literatura , discurs 
de recepţie la Academia Română, ţinut la 16/29 mai 1909. 

3 E. Lovinescu, Revizuiri literare, în Flacăra, V, 1915, 
p. 544—545, 554—555, 566—567. 



elogiu ţăranului român şi creaţiei sale artistice de 
către Barbu Ştefănescu Delavrancea, Liviu 

Rebreanu, Mihail Sadoveanu şi Lucian Blaga, per- 
Banalităţi proeminente ale literaturii noastre care 
au accentuat legătura profundă a creaţiei lor cu 
rădăcinele ei eterne, creaţia populară. 

La sate şi în mediile folclorice de la oraşe, lite¬ 
ratura, muzica şi dansul popular trăiau la ora 
aceea în făgaşe tradiţionale cu foarte puţin contact 
cu literatura, muzica şi dansul cult. Oamenii trans¬ 
formau încet bunurile tradiţionale, părăseau puţin 
din ceea ce moşteniseră peste veacuri, pentru ca 
starea economică şi socială a ţăranilor şi a mediilor 
folclorice de la oraşe, orizontul lor cultural, nu se 
schimbase esenţial. 

Cu toate noile orientări care se dădeau literaturii, 
folclorul a stat şi de atunci ca şi mai înainte, în 
cultura noastră, la temelia creaţiilor marilor artişti, 
li regăsim legătura profundă cu tradiţiile milenare 
ale poporului, în marile culmi ale literaturii, muzi¬ 
cii şi plasticii noastre moderne, în opera lui 
¥. Alecsandri, M. Eminescu, T. Arghezi, G. Coşbuc, 
George Enescu, Nicolae Grigorescu şi C. Brîncuşi. 
Arta scriitorilor, compozitorilor şi artiştilor plastici 
era însă, în acea vreme, prea puţin la îndemîna po¬ 
porului. 

Astăzi raportul dintre folclor şi creaţia cultă este 
altul în viaţa culturală a maselor. La sate şi în 
mediile folclorice de la oraşe, creaţia populară nu 
mai este singura foaamă de manifestare culturală. 
Alături de manifestările folclorice tradiţionale, în 
cadrul căminelor culturale şi caselor de cultură, 
au loc manifestări culturale noi : filme, piese de 
teatru şi uneori şi concerte de muzică cultă. Au 

apărut noile forme de punere în valoare a folclo¬ 
rului prin mişcarea artistică de amatori. Presa, 
radioul şi televiziunea, cărţile din biblioteci, muzica 
noastră tradiţională şi contemporană au deschis 
oamenilor perspective largi spre întreaga litera¬ 
tură, spre bunurile cele mai de seamă ale culturii 
universale. Cunoaşterea artistică, orizontul literar 
şi muzical al oamenilor s-a îmbogăţit şi se îmbogă¬ 
ţeşte necontenit. 

Fireşte că în aceste condiţii tradiţia folclorică 
a satelor cunoaşte mari schimbări. Folclorul con¬ 
temporan preia din tradiţie, în chip firesc critic, 
numai ceea ce corespunde vieţii, gîndurilor, sen¬ 
timentelor şi năzuinţelor oamenilor de astăzi. 
Creaţiile tradiţionale depăşite de vreme sau unele 
aspecte ale lor ce oglindesc concepţii învechite, 
neconforme conştiinţei sociale de astăzi, sînt pă¬ 
răsite. Unele genuri încetează să mai fie productive 
şi trăiesc doar în forme (Cristalizate, ca mărturii ale 
trecutului. Altele trec prin complexe procese 
de transformare, de adaptare la condiţiile vieţii şi 
culturii contemporane. Alături de creaţiile tradiţio¬ 
nale apar, mai cu seamă în domeniul cîntecului, al 
poeziei, creaţii populare noi. Acestea sînt expresia 
vieţii, sentimentelor şi idealurilor de astăzi ale 
poporului nostru, acele „manifestaţiuni proprii de 
viaţă", cum le numea Ovid Densuşianu, caracte¬ 
ristice epocii noastre. 

în condiţiile construirii socialismului, folclorul este 
parte integrantă a culturii contemporane. Tradiţia 
folclorică este apreciată şi pusă în valoare, pe plan 
artistic, ca o parte preţioasă a moştenirii culturale. 
Primele ei creaţii sînt documente ale celei mai 
vechi literaturi şi muzici româneşti, în general. 

După sec. al XVI-lea cînd apar primele scrieri în 
limba română şi de cînd se dezvoltă literatura cultă, 
folclorul continuă să se dezvolte în mediile populare 
de la oraşe şi sate. Toate aceste creaţii sînt expresie a 
gîndurilor şi năzuinţelor poporului în condiţiile 
grele de viaţă din perioada feudală şi capitalistă, 
mărturie a forţei creatoare a poporului nostru, 
aportul lui la patrimoniul culturii populare euro¬ 
pene. 

Ţinînd seamă de rolul folclorului în trecutul cul¬ 
tural şi în viaţa de astăzi a poporului nostru, 
cercetarea şi valorificarea folclorului se face astăzi 
In toate domeniile lui, după o concepţie unitară, 
cu metode modeme şi cu o intensitate deosebită. 
Mijloacele modeme de comunicare culturală cu ma¬ 
sele (presa, radioul, televiziunea, cinematografia), 
cuprind în activitatea lor în forme multiple, şi 
folclorul. Mişcarea artistică de amatori, ansamblu¬ 
rile şi orchestrele populare îşi alcătuiesc programele 
In cea mai mare parte din cîntece (muzica şi poezia), 
şi dansuri populare. Se organizează periodic mari 
manifestări folclorice cu caracter republican (con¬ 
cursurile şi festivalurile echipelor artistice de 
amatori) şi, adesea, manifestări folclorice internaţio¬ 
nale. La acest nivel, faima folclorului nostru 
străbate lumea prin turneele diferitelor formaţii 
artistice şi prin participările la concursurile inter- 
naţionale. Culegerile de cîntece şi povestiri populare 
editate în tiraje de mii de exemplare stau în biblio¬ 
tecile publice şi particulare alături de creaţiile 
scriitorilor români şi străini, discurile de muzică 
populară publicate în număr mare, alături de cre¬ 
aţiile compozitorilor. 



Scopul şi natura 
cercetărilor folclorice 


Situaţia folclorului în cultura noastră contem¬ 
porană sugerează problemele complexe pe care le 
pune studierea lui şi îndeamnă, cred, pe toţi cei 
interesaţi, la cercetări susţinute. Desigur, în orga¬ 
nizarea noastră ştiinţifică de astăzi, instituţii cu 
mari posibilităţi de investigare (Institutul de etno¬ 
grafie şi foldor al Academiei Republicii Socialiste 
România, sectorul de folclor al Institutului de 
teorie şi istorie literară al Academiei Republicii 
Socialiste România, Centrul de literatură şi folclor 
al filialei din Iaşi ai Academiei Republicii Socialiste 
România, folcloriştii de la facultăţile de filologie 
ale Universităţilor şi Institutele pedagogice de 3 
ani şi cei de la Conservatoarele de muzică ete.) 
se ocupă de cercetarea folclorică. Institutul de 
etnografie şi folclor alcătuieşte pe baza cercetării 
aprofundate a fenomenelor, a vieţii folclorice, colec¬ 
ţiile naţionale de literatură, muzică, dans şi teatru 
popular, folosind mijloacele modeme de înregis¬ 
trare a materialelor (magnetofonul, fotografia, fil¬ 
mul). El caută să adune şi să sistematizeze toate 
valorile semnificative ale tradiţiei noastre popu¬ 
lare. Această muncă este întregită de cerce¬ 
tările ce se fac cu scopuri şi în moduri diferite, 
de către celelalte instituţii amintite. O atenţie per¬ 
manentă se acordă creaţiei populare contemporane. 

Totuşi bogăţia materialelor existente, varietatea 
lor regională şi aspectele lor multiple, pot fi cu 
greu cuprinse în totalitatea lor de către reţeaua 
actuală de instituţii centrale. Greutatea cuprinderii 
provine mai cu seamă din procesele deosebit de 
interesante şi de complexe ce se petrec in folclorul 
contemporan prin raporturile ce se stabilesc între 
tradiţia şi cultura contemporană. 

In etapa actuală a cercetărilor, apare deci tot mai 
evidentă necesitatea alcătuirii de arhive folclorice 
locale. Acestea pot fi realizate pe lingă secţiile de 
etnografie a muzeelor regionale şi raionale sau pe 
lingă Casele regionale ale creaţiei populare şi ca¬ 
sele de cultură. Se cer antrenaţi cit mai mulţi iu¬ 
bitori ai culturii populare pentru a fi formaţi ca 
specialişti la nivelul cerinţelor de astăzi ale disci¬ 
plinei. în cadrul acestei acţiuni, un prim loc îl pot 
ocupa în chip firesc cei ce în cadrul Societăţii de 
istorie şi filologie şi în cadrul mişcării artistice de 
amatori, se simt atraşi de culegerea folclorului. 

Valorificarea folclorului în cadrul mişcării artis¬ 
tice de amatori îndrumată de Casa centrală a 
Creaţiei populare prin Casele regionale ale creaţiei 
populare şi prin Casele raionale de cultură se face 
la ora actuală prin editarea a numeroase culegeri 
locale şi printr-o cercetare adhoc în vederea punerii 
în scenă a anumitor eîntece, dansuri sau obiceiuri 
populare. Cum aceste cercetări, ca şi culegerile lo¬ 
cale făcute cu scopul valorificării artistice a folclo¬ 
rului, nu pot fi întreprinse derit rare ori de către, 
sau sub directa îndrumare a instituţiilor centrale, 
«te de dorit ca iubitorii de folclor ai mişcării cul¬ 
turale de masă să fie nu numai atraşi tot mai 
mult spre cercetarea folclorului ci şi călăuziţi, pentru 

ca prin culegerile lor, făcute cu un scop imediat, 
să contribuie şi ei la alcătuirea arhivelor regio¬ 
nale şi raionale, preţioase depozite şi surse de in¬ 
formare asupra folclorului diferitelor zone din ţara 
noastră. 

Instrucţiunile şi îndrumările ce s-au dat pînă acum 
culegătorilor de fotelor au urmărit mai cu seamă 
adunarea materialelor, de preferinţă a celor de lite¬ 
ratură populară, mjai rar a celor de muzică şi a 
dansurilor populare. 

Experienţa muncii de teren din ultimele decenii 
ne-a convins, însă că o bună culegere de folclor nu 
poate fi o adunare întîmplătoare de cîntece popu¬ 
lare. Ea nu se poate realiza la un nivel ştiinţi¬ 
fic adecvat decît în cadrul unei cercetări temeinice 
bine orientate. Diversitatea problemelor pe care 
domeniul larg al folclorului le ridică, obligă pe 
cercetători să părăsească ideea cercetărilor globale 
şi să se gîndească cu persistenţă la cercetările dife¬ 
renţiate. „Scopul cercetărilor de teren întrece cu 
mult strângerea materialului, el atinge toate treptele 
ştiinţifice : de la culegerea şi sistematizarea date¬ 
lor, pînă la interpretarea şi încadrarea lor teore¬ 
tică “ te Faţă de o tot mai clară diferenţiere func¬ 
ţională a cercetărilor, şi discutarea metodelor de 
cercetare trebuie să pornească, în munca folclorică 
de teren, de la natura lor diferenţiată şi să se ra¬ 
porteze la scopul urmărit. Scopul diferit al cerce¬ 
tărilor determină formarea grupului de cercetare şi 
alegerea procedeelor adecvate fiecărui gen de cer¬ 
cetare în parte. 

1 D. Guşti, îndrumări pentru monograjiile sociologice, 
Bucureşti, 1940, p. 12. 

Cei care vor face cercetări pentru crearea de ar¬ 
hive folclorice locale ea şi cei oe activează în dome¬ 
niul culturii de masă pot să întreprindă (ca şi cer¬ 
cetătorii din institutele de specialitate), cercetări cu 
caracter monografic menite să urmărească cu¬ 
noaşterea folclorului unei unităţi geografice : 
sat, zonă folclorică, raion, regiune. Ei pot stu¬ 
dia, pe baze geografice similare, doar un domeniu al 
folclorului : literatura, muzica, dansul sau teatrul 
popular; sau un gen anumit: basmele fantastice, 
eîntecele epice, eîntecele lirice, obiceiurile de Anul 
Nou , eîntecele noi etc. Pot face de asemenea cerce¬ 
tări care urmăresc doar cunoaşterea unui anumit as¬ 
pect al folclorului sau a unei anumite probleme : 
folclorul păstoresc, cîntecul lăutăresc, transformarea 
tradiţiei, demagizarea obiceiurilor, raportul dintre 
folclorul tradiţional şi cultura contemporană etc. 

Cercetarea folclorului unui sat, a unei zone fol¬ 
clorice, a unui raion sau regiuni, pentru a-i deter¬ 
mina cuprinderea şi caracterele specifice, utilă în 
chip deosebit celor ce lucrează în mişcarea artistică 
de amatori pentru că duce la cunoaşterea formelor 
proprii ale culturii populare locale, este o cercetare 
cu caracter monografic care cuprinde toate dome¬ 
niile folclorului: literatura, muzica, dansul şi tea¬ 
trul popular, aspectele lui tradiţionale, fenomenele 
şi procesele contemporane, creaţiile noi. O astfel 
de cercetare care tinde la crearea unei arhive fol¬ 
clorice locale, nu poate fi făcută, la cerinţele actua¬ 
le ale disciplinei, decât de un grup de cercetare for¬ 
mat din specialiştii tuturor domeniilor amintite : 
folclorişti literari, muzicali şi coregrafi. Ea necesi¬ 
tă după întinderea şi natura locurilor, un timp mai 
mult sau mai puţin îndelungat. 

în cazul cercetării unui singur domeniu (litera¬ 
tura, muzica sau dansul popular) ori a unui singur 
gen (basmul, cîntecul epic, muzica instrumentală), 
cuprinderea materialului ce se cere investigat se re¬ 
duce. Accentul cade numai pe domeniul sau genul 
respectiv şi pe problemele ce îi sînt proprii. în 
anumite domenii (cum ar fi proza populară sau mu¬ 
zica insfommentală), cercetarea poate fi făcută doar 
de specialistul domeniului respectiv. Un folclorist 
muzical, cu cunoştinţe corespunzătoare de folclor 
literar, poate să culeagă şi cîntecele vocale. Pentru 
culegerea dansurilor coregraful trebuie să fie însoţit 
însă de un folclorist muzical care să culeagă me¬ 
lodiile. La cercetarea obiceiurilor (manifestări fol¬ 
clorice complexe ce se realizează prin îmbinarea 
poeziei, muzicii şi dansului într-un tot spectacu¬ 
lar), colaborarea specialiştilor diferitelor domenii se 
impune de la sine. 

Cercetările «care urmăresc studierea unui anumit 
aspect sau a unei anumite teme depăşesc implicit 
limitele teritoriale ale unui sat, zonă folclorică, ra¬ 
ion sau regiune şi tind să cuprindă întreg folclorul 
românesc. Ele pot fi făcute şi pe un teritoriu limi¬ 
tat, aducînd contribuţii parţiale dar totuşi preţioase, 
la lămurirea temei respective. Cunoaşterea apro¬ 
fundată a unui aspect sau a unei probleme folclorice 
poate servi mişcării culturale de masă la o mai bună 
îndrumare a muncii culturale în general şi a miş¬ 
cării artistice de amatori în special. Cercetărilor de 
acest fel li s-a acordat pînă acum prea puţină im¬ 
portanţă şi ar fi de dorit ca ele să fie îndreptate 
atît spre investigarea unor probleme generale cît şi 
spre cercetarea concretă a anumitor situaţii locale, 
mai «cu seamă atunci dnd activitatea culturală sau 

mişcarea artistică de amatori este deficitară sub anu¬ 
mite aspecte în anumite locuri. Şi în cazul cercetă” 
rilor de această natură, atît alcătuirea grupului de 
cercetare cît şi metodele de investigaţie sînt dic¬ 
tate de natura problemei abordate. 

Oricare ar fi natura cercetării şi proporţiile ei, 
anumiţe cerinţe se impun tuturor celor care le în¬ 
treprind. Pentru a fi un bun culegător de folclor, 
un bun cercetător de teren, trebuie să fie înainte 
de toate un folclorist cu temeinică pregătire de spe¬ 
cialitate, Deosebirea între folcloriştii profesionişti şi 
folcloriştii amatori nu este de esenţă şi nu se poate 
face în detrimentul pregătirii. Ea are mai mult un 
caracter formal, în sensul că cei dintîi nu lucrează 
decît în domeniul folcloristicii şi sînt încadraţi în 
instituţii care se ocupă de cercetarea folclorică sau 
în munci speciale ce implică în chip esenţial aceas¬ 
tă cercetare, iar ceilalţi se preocupă cu pasiune şi 
pricepere de cercetarea folclorului, lucrînd într-o 
altă profesie. Astăzi există toate premisele ca ori¬ 
cine doreşte să se consacre cercetării folclorului să 
ajungă prin muncă asiduă, la o pregătire de spe¬ 
cializare corespunzătoare. Nu toţi folcloriştii noştri 
de seamă din trecut au fost profesionişti. Pe atunci 
nici nu se cunoaştea acestă specializare în înţelesul 
în care există ea astăzi. S. FI. Marian care ne-a 
lăsat preţioasele monografii asupra obiceiurilor, a 
fost profesor de ştiinţele naturii. Iuliu Zanne care 
a alcătuit marea colecţie de proverbe româneşti, 
a fost judecător ca şi Artur Gorovei, redactorul 
primei noastre reviste de folclor Şezătoarea. Tudor 
Pamfile, care a continuat şi a întregit opera lui 
S. FI. Marian a fost ofiţer etc. Considerăm., deci, că 
oricine doreşte să facă cercetări folclorice trebuie 

să-şi însuşească înainte de toate cunoştinţele de 
specialitate la nivelul cerinţelor de astăzi ale disci¬ 
plinei : să cunoască problematica actuală a teoriei 
folclorice generale, tehnica de lucru a unui dome¬ 
niu al folclorului, — literatura, muzica sau dan¬ 
sul — metoda cercetării de teren şi rezultatele 
cercetărilor de pînă acum ale folcloristicii noastre. 
Cei ce se consacră cercetării folclorului unei anumite 
zone, cei ce lucrează cu abnegaţie şi pasiune ani 
de-a rîndul la studierea folclorului local, trebuie să 
fie şi buni cunoscători ai istoriei şi etnografiei lo¬ 
cale, ai graiului local, a problemelor economice 
şi sociale, a tot ce implică cultura populară locală. 



Caracterele 
creaţiei populare 


în accepţiunea pe care o are astăzi la noi, fol¬ 
clorul cuprinde creaţiile populare literare, muzi¬ 
cale, coregrafice, mimice şi dramatice, deci litera¬ 
tura, muzica, dansul şi spectacolul popular. Aceste 
creaţii sînt, în forma lor tradiţională, colective şi 
erale. Caracterul colectiv al creaţiilor populare 
are drept coordonate principale raportul dintre crea¬ 
torul popular şi colectivitatea din care el face parte 
şi raportul dintre tradiţie şi improvizaţie. Creato¬ 
rul popular exprimă în creaţiile sale, gîndurile, sen¬ 
timentele şi năzuinţele colectivităţii în care trăieşte. 
EI este înainte de toate, un bun cunoscător al tradi¬ 
ţiei, păstrătorul dar şi transmiţătorul ei. Fiecare 
colectivitate are un număr mai mic sau mai mare 
de păstrători şi creatori de folclor. Nu oricare 
scâpmeşte însă în egală măsură toate genurile 
folclorului. Unii cîntă din frunză sau din fluier, alţii 
sint buni dansatori, altora le place să povestească. 
Unii povestesc basme fantastice, alţii anecdote. 
Există, deci, şi în domleniul folclorului ca şi în cel 
al creaţiei culte, preferinţe, adevărate specializări 
în anumite genuri. Numai copiii joacă de-a valma 
toate jocurile vxnstei lor şi numai tinerii cîntă şi 
dansează, în general, cu toţii. La această vîrstă, în 
condiţiile tradiţionale de viaţă folclorică, cei ce nu 
cîntau şi nu dansau erau socotiţi nevolnici. Dar 

şi printre tineret se remarcă bunii cîntăreţi şi bunii 
dansatori şi ei reprezintă, de fapt, cîntecul şi dansul 
generaţiei lor. Nu creează, deci, întreaga colectivitate, 
ci numai cei dotaţi. Ei creează potrivit înclinaţiilor 
pentru genurile pe care le cultivă. în viaţa folclorică 
tradiţională deşi nu creează efectiv, colectivitatea par¬ 
ticipă totuşi intens la toate manifestările folclorice. 
De pildă, urările de Crăciun şi de Anul nou, colindele 
şi pluguşorul se făceau şi se mai fac şi astăzi în multe 
locuri, numai de către ceata de flăcăi. Ei sînt pri¬ 
miţi însă la toate casele. Pentru cei care altădată 
nu primeau colinda din reavoinţă, ceata de flăcăi 
avea strigături batjocoritoare, forme prin care 
colectivitatea reacţiona faţă de cei ce căutau să se 
detaşeze de modul ei de viaţă obişnuit. La horă 
dansează tineretul. Totuşi cei mai în vîrstă vin să 
privească, femeile comentează comportarea tineri¬ 
lor, iar bărbaţii discută problemele obşteşti. Poves¬ 
titorii de basme aveau, şi mai au încă şi astăzi, 
adevărate cercuri de ascultători. Pe lăutarii care 
cîntă cîntece epice îi ascultă cu preferinţă anumiţi 
oameni mai în vîrstă care le cunosc repertoriul 
şi care intervin atunci cînd aceştia se abat de la 
forma tradiţională a unui cîntec. Colectivitatea exer¬ 
cită anumită coerciţiune asupra creatorilor populari 
pentru a-î face să păstreze tradiţia, dar îi poate 
îndemna şi la înnoirea ei. Raporturile dintre creato¬ 
rii populari şi colectivităţile în care trăiesc sînt, deci, 
complexe. Ele capătă forme variate pentru felu¬ 
ritele manifestări folclorice, pentru diferitele genuri 
şi evoluează în timp. Astăzi, de pildă, cînd rigorile 
cu valoare de obicei ale vieţii tradiţionale au slăbit, 
colectivitatea nu mai exercită aceeaşi coerciţiune 
asupra creatorilor. Ei sînt mai liberi în actele lor 


21 



înnoitoare. De altfel, înnoirile se integrează astăzi 
în marele proces de transformare a folclorului, ca 
fenomen colectiv prin excelenţă. 

Faptul de folclor concret — un cîntec, un basm 
sau un dans — este un bun moştenit. La realiza¬ 
rea lui în forma în care îl întâlnim astăzi, au 
contribuit succesiv, într-un timp uneori foarte în¬ 
delungat, numeroşi creatori, la transmiterea lui 
generaţiilor viitoare va contribui o altă serie de 
creatori. Prin aceasta, faptul de folclor fără să fie o 
creaţie colectivă concomitentă, — astfel de crea¬ 
ţii prin colaborare sînt rare în folclor — este o crea¬ 
ţie colectivă în timp. Raportul dintre individ şi 
colectivitate se interferează, deci, pe acest plan, cu 
raportul dintre creaţia individuală şi tradiţie. Crea¬ 
torii populari ca buni păstrători ai tradiţiei şi ca 
înnoitori ai ei, cunosc nu numai realizările concrete 
— anumite cîntece, povestiri sau dansuri — ci şi ar¬ 
senalul de mijloace de expresie pe care poporul l-a 
elaborat în cursul veacurilor, modelele compoziţio¬ 
nale ale fiecărei categorii, sistemul de versificaţie, 
modurile de alcătuire a imaginilor etc. Fiecare stă- 
pîneşte repertoriul genului său preferat cît şi mijloa¬ 
cele de expresie ale genului respectiv. Cu ajutorul 
acestor mijloace de expresie, el poate să creeze noi 
variante, să ducă mai departe tradiţia folclorică. Ast¬ 
fel rolul variantelor în creaţia populară este deose¬ 
bit. La scriitori, variantele premerg forma definitivă 
a operei. In folclor însă, unde datorită caracterului 
nescris, creaţiile nu se fixează în forme imuabile, fie¬ 
care variantă semnificativă este o realizare de sine 
stătătoare, rezultanta unui lung şir de variante ante¬ 
rioare şi punctul de plecare pentru variantele ce 
îi vor urma. Prin variante se reliefează, de fapt, 

deosebirile de stil ale diferiţilor creatori, ale dife¬ 
ritelor colectivităţi. Ele ne relevă implicit diferen¬ 
ţele stilistice regionale şi stilurile epocilor diferite. 

Caracterul nescris al folclorului favorizează 
crearea variantelor, dar poate duce, prin uitare, 
şi la degradarea anumitor creaţii populare, la pier¬ 
derea lor definitivă, atunci cînd nu au fost con¬ 
semnate documentar. 

în general, se vorbeşte despre literatura populară 
ca despre o literatură orală, spre deosebire de 
literatura scrisă. Nu trebuie totuşi uitat că din 
sfera mai largă a folclorului fac parte şi cărţile 
populare şi alte producţii care circulă în scris : 
cântecele de lume, cântecele de colportaj, descân¬ 
tecele etc. Nu trebuie uitat, de asemenea, că de 
mai multe decenii, de când unii oameni din popor 
au deprins scrisul şi cititul, există scrisori în ver¬ 
suri — scrisorile soldaţilor sau ale ţăranilor prole¬ 
tarizaţi către cei rămaşi acasă şi răspunsurile aces¬ 
tora — precum şi manuscrise cu cîntece populare 
alcătuite de ţărani, caiete de cîntece etc. 1 Apoi, 
în condiţiile lichidării analfabetismului, apare şî 
poezia populară scrisă şi posibilitatea ca ţăranii să 
citească literatura populară, în lucrările tipărite, 
în culegeri, în antologii etc. 

Totuşi circulaţia folclorului rămîne şi pe mai 
departe preponderent orală. Muzica şi dansul popular 
nu se notează în scris , decît de către folclorişti. Ora¬ 
litatea este, deci modul propriu de realizare a 
folclorului. Ea îngăduie faptelor de folclor să se 
transforme în raport cu felul în care sînt receptate 

1 Vezi, de pildă, C. Brăiloiu, Poeziile soldatului Tomuţ, 
d£m războiul 1914 — 1918, Bucureşti, 1944. 

şi recreate de oameni în diferite momente şi locuri, 
îngăduie ca faptele de folclor tradiţionale să devină 
contemporane i . Şi operele literare şi muzicale culte 
sînt receptate diferit în locuri şi momente diferite. 
Faptul acesta nu impietează însă asupra formei lor 
care rămîne pentru totdeauna dată în forma scrisă 
de către autor. în folclor însă orice nouă receptare 
poate duce, datorită oralităţii, la schimbări mai mult 
sau mai puţin importante în structura operei, la 
crearea de noi variante, de noi fapte de folclor. 
Variaţia este însă limitată de modelele tradiţionale 
ale fiecărei categorii, de acele invariante proprii 
arsenalului de mijloace de realizare ale creaţiei 
populare date de caracterul ei colectiv şi tradiţional. 

Teoria folclorică vorbeşte pe lingă caracterul 
colectiv şi oralitatea creaţiilor populare şi despre 
anonimat. într-adevăr, nu putem cunoaşte lunga 
serie de creatori care au contribuit la realizarea 
creaţiilor populare ce au ajuns pînă la noi. Ei nu 
şi-au semnat operele cura nu şi le-au semnat în 
vremurile mai vechi nici artiştii profesionişti. 
Totuşi mediile folclorice cunosc şi au cunoscut în¬ 
totdeauna, pe bunii lor povestitori, dntăreţi, vor¬ 
nici de nuntă, dansatori etc. Pentru colectivităţile 
restrînse, uneori chiar pentru zone mai largi, ei 
sînt personalităţi artistice vestite. Numele unora 
sînt cunoscute şi se vor păstra datorită culegerilor 
de folclor. Alţii au ştiut, cu tot caracterul oral al 
poeziei să-şi menţioneze numele acolo unde cre¬ 
deau că acest lucru e necesar : în scrisorile în 
versuri. Dar creatorii populari nu simt nevoia 

1 Vezi M. Pop, Noi orientări în studiile de folclor, în Re¬ 
vista de folclor. III, 1958, nr. 4, p. 11. 

să revendice paternitatea operei. Dacă atunci cînd 
culegem cîntece lirice, de pildă, unii afirmă că 
le-au creat, deşi ele s-înt' de mult cunoscute şi cir¬ 
culă în întreaga colectivitate, este doar o dovadă 
câ aceştia se regăsesc deplin în ele. Este încă un 
aspect al raportului creatorului şi purtătorului de 
folclor cu colectivitatea şi cu tradiţia, o nouă do¬ 
vadă a caracterului colectiv al folclorului. 

Privite în perspectiva istoriei şi cercetate în 
modurile în care se obiectivizează în diferitele 
genuri, relaţiile dintre individ şi colectivitate, 
dintre tradiţie, improvizaţie şi oralitate se con¬ 
turează concret, marchează diferenţe specifice, 
pentru fiecare epocă, pentru fiecare gen. Aceste 
diferenţe derivă din caracterul istoric al genurilor 
şi din evoluţia în timp a creaţiei populare, deter¬ 
minată de schimbarea concepţiilor de viaţă, a ori¬ 
zontului artistic al oamenilor, potrivit schimbărilor 
ce intervin în modul lor de trai, în viaţa economică 
şi in structura socială a icolectivităţilor. Istoricitatea 
folclorului ca şi a oricărui fenomen cultural este 
evidentă. „Cântecele se ţin în curent cu vremea. 
O vreme le-a creat, alta le-a transformat, unei 
vremi i-au plăcut intr-un fel, altei vremi îi plac 
în alt fel. Ajstfel se introduc mereu modificările ne¬ 
cesare pentru ca să rămână cântecul în curent cu 
nevoile vremii noi 4 * 1 . 

Fiecare epocă are, deci, folclorul ei, compus din 
bunurile tradiţionale pe care le receptează şi le 
transformă la nivelul său, şi din creaţiile noi. In 
orice epocă, însă, folclorul este creaţia poporului 

1 N. lorga, Istoria literaturii româneşti, Bucureşti, 1929. 



muncitor, expresia idealurilor lui, a năzuinţelor lui 
spre mai bine. El oglindeşte psihologia fiecărui 
popor în permanenţele ei, dar şi în evoluţia pe care 
acesta o trăieşte de la o epocă la alta. El se realizează 
cu mijloace de expresie proprii fiecărui popor. Aceste 
mijloace se îmbogăţesc necontenit o dată cu lăr¬ 
girea orizontului artistic al oamenilor. Oglindirea 
modului propriu de trai şi de gîndire a fiecărui 
popor, folosirea mijloacelor de expresie proprii dau 
folclorului caracter naţional pregnant, chiar şi atunci 
cînd unele genuri, de pildă basmele şi cîntecele 
epice, proverbele şi ghicitorile, au teme şi subiecte 
de largă circulaţie internaţională. 

Caracterul popular şi caracterul naţional deşi 
caracteristici constante ca şi caracterul colectiv, 
legătura cu tradiţia, oralitatea şi anonimatul, capătă 
aşadar şi ele în fiecare epocă un conţinut propriu. 
Această constatare este importantă pentru deter¬ 
minarea autenticităţii faptelor de folclor. Autenti¬ 
citatea raportată la coordonatele caracterelor spe¬ 
cifice amintite, este şi ea o noţiune istorică, 
funcţională. 

In folclor alături de creaţiile populare propriu- 
zise, circulă numeroase bunuri eterogene. Ele răs¬ 
pund de fiecare dată unor necesităţi artistice, unor 
necesităţi culturale mai largi, au rosturi ce nu pot 
fi contestate. Contactul dintre creaţia populară şi 
creaţia cultă, dintre folclorul unei zone şi folclorul 
altei zone, dintre folclorul unui popor şi al altor 
popoare se efectuează pe planul circulaţiei cultu¬ 
rale a bunurilor folclorice. Circulaţia duce la îm¬ 
bogăţirea repertoriului folcloric şi a arsenalului de 
mijloace de expresie. Bunurile eterogene introduse 

în viaţa folclorică a unui popor sau a unei zone, 
sînt asimilate, supuse legilor de dezvoltare proprii 
folclorului respectiv. Folclorul fiecărui popor este 
un organism în care elementele — genuri, teme, 
motive, mijloace de expresie etc. — se corelează în 
chip specific poporului respectiv. El poate să asimi¬ 
leze ceea ce intră şi elimină ceea ce nu intră în 
sistemul propriu de valori folclorice în concepţia 
de viaţă şi cultura unui popor, a unei epoci. 
Privită prin această prismă, autenticitatea a- 
pare, ca o realitate funcţională complexă ce 
se cere determinată pentru fiecare situaţie 
aparte. Alături de bunurile tradiţionale autentice 
putem avea autentice, creaţii noi în spiritul tradiţiei 
şi astăzi, nu mai puţin autentice, creaţii noi care fo¬ 
losesc şi mijloacele de realizare ale literaturii sau 
muzicii culte. Alături de obiceiuri care mai păstrează 
vădite urme magice, fapte de folclor autentice pen¬ 
tru epocile trecute, interesante pentru studiul istoric 
al folclorului, avem obiceiurile spectaculare de as¬ 
tăzi ce au trecut prin procesul de demagizare şi care 
sînt caracteristice, folclorului contemporan, prin ur¬ 
mare autentice pentru vremea noastră. Alături de 
melodii locale tradiţionale întâlnite în toate regiu¬ 
nile ţării, cîntecele modeme pe care le cîntă tinere¬ 
tul şi, uneori, şi romanţele. Toate au existenţa justi¬ 
ficată în ansamblul vieţii folclorice. Atunci cînd 
dorim să le punem în valoare în cadrul mişcării 
artistice de amatori alegem, în virtutea principiului 
autenticităţii, ceea ce vrem să scoatem în relief din 
folclorul unei anumite zone. Dacă dorim să punem 
în evidenţă ceea ce tradiţional caracterizează în 
chip deosebit folclorul local, vom prezenta, după 
ce le vom fi stabilit autenticitatea sub acest as- 

pect, numai cîntece tradiţionale locale. Dacă dorim 
insă să dăm o imagine a folclorului actual al unei 
zone nu vom exclude nici romanţele şi nici cînte- 
cele de masă şi muzica uşoară, atunci când vom 
vrea să demonstrăm într~un spectacol, cum se 
produce pe planul folclorului contemporan, con¬ 
tactul dintre muzica populară şi muzica cultă. 

în cele patru domenii ale sale — literatură, 
muzică, dans, mimică şi teatru — folclorul ro¬ 
mânesc cuprinde diferite genuri. Ele constituie, de 
fapt, obiectul cercetării şi oferă un bogat material 
ce poate fi valorificat de către mişcarea artistică de 
amatori. 

Folcloriştii grupează deocamdată funcţional crea¬ 
ţiile populare în : genuri integrate obiceiurilor şi 
legate atrîns de viaţa practică a oamenilor şi ge¬ 
nuri independente de practica obiceiurilor. Obice¬ 
iurile, la rîndul lor, se grupează in : obiceiuri în 
legătură cu muncile agricole de peste an şi cu păs- 
toritul, cu datele mai importante ale anului: Anul 
Nou, începutul primăverii, miezul verii şi toamna, 
şi obiceiurile în legătură cu momentele cele mai 
importante din viaţa familiei: naşterea, căsătoria, 
moartea. Fără a fi integrate obiceiurilor, funcţie 
practică au şi descînteeele, ghidtorile, zieătorile şi 
proverbele. Creaţiile fără legătură funcţională cu 
obiceiurile se grupează în următoarele categorii : 
legende, basme fantastice, povestiri, snoave, cin- 
tece epice străvechi cu caracter mitologic, cîntece 
eroice, cîntece haiduceşti, cîntece epice istorice, 
balade, doine, cînteoele lirice în stiluri locale dife¬ 
rite, cîntece miodeme, cîntece muncitoreşti revo¬ 
luţionare, cîntece noi, muzica instrumentală de as- 

cultat şi muzica instrumentală de dans, dansurile 
cu toată diversitatea lor, strigăturile etc. \ 

Fiecare creaţie aparţine unui gen al literaturii, 
muzicii şi dansului popular şi se cere studiată în 
cadrul genului respectiv. La creaţiile realizate prin 
muzică şi poezie, categoriile literare nu se suprapun 
întotdeauna celor mfuzicale. Doina, de pildă, este 
o categorie muzicală definită. Din punct de vedere 
literar însă, versurile care se eîntă pe melodii de 
doină pot să se cînte şi pe melodii de cîntee. Dacă 
în zona în care sînt cîntate de profesionişti, — 
de lăutari — cîntecele epice cu caracter mitologic, 
cele eroice, cele haiduceşti şi cele istorice şi chiar 
baladele au forme proprii de realizare muzicală 
şi literară, în zonele unde domină baladele (în nor¬ 
dul Transilvaniei şi nordul Moldovei), acestea din 
urmă se eîntă pe vechi melodii locale de cîntec. 
Pe de altă parte, unele poezii epice intră, în anu¬ 
mite locuri, în repertoriul obiceiurilor de Crăciun 
şi se eîntă pe melodii de colinde. 

în cazul neconcordantei dintre muzică şi litera¬ 
tură, ca şi în cazul cînd anumite producţiuni fol¬ 
clorice se plasează pe limita a două genuri, analiza 
situaţiilor concrete poate oferi elemente importan¬ 
te pentru înţelegerea evoluţiei faptelor de folclor, 
pentru schimbările care intervin în timp, în func¬ 
ţia şi structura genurilor. Genurile sînt, deci şi ele 
categorii istorie determinate. Un gen poate să apară 
într-o anumită epocă, să se dezvolte în virtutea 
unei funcţionalităţi proprii, să-şi elaboreze o struc- 

1 Vezi Vechi atestări istorice, genuri şi specii, Folclorul 
literar românesc. în Istoria literaturii române, I. Bucureşti, 
1964, p. 14. 

tură anumită, să se cristalizeze, să se transforme 
sau să cadă în desuetudine. Trecerea de la o cate¬ 
gorie folclorică la alta este un fenomen natural 
în procesul istoric de dezvoltare al creaţiei 
populare. 

Unitar în formele lui generale de manifestare, 
în funcţionalitatea faptelor şi în structură, folclorul 
nostru prezintă variate forme stilistice regionale. în 
folclorul tradiţional, datorită izolării în care au trăit 
diferitele aşezări omeneşti, diferenţe stilistice pot 
fi observate, uneori şi între sate, deseori între grupe 
de sate, văi etc. împărţirile politico-administrative 
din perioada feudală şi de la începutul perioadei 
capitaliste au dus la formarea unor unităţi 
teritoriale în care viaţa oamenilor s-a des¬ 
făşurat timp îndelungat sub o anumită ocîrmuire. 
Hotarele acestor unităţi au ajuns, uneori, să de¬ 
termine zone folclorice cu caractere stilistice pro¬ 
prii. Dar mişcările de populaţie din trecut, fuga ţăra¬ 
nilor iobagi de pe moşii, păstoritul transhumant, 
răscoalele nu au ţinut seama de aceste hotare şi 
au produs din cele mai vechi timpuri, schimbări 
în zonele folclorice. Au făcut ca limitele lor să nu 
fie întotdeauna aceleaşi, să nu corespundă de multe 
ori graniţelor politice. în procesul istoric s-au pro¬ 
dus aşadar integrări şi dezintegrări zonale. Din 
această cauză nu toate caracterele stilistice locale 
au aceeaşi întindere. Pentru a le înţelege şi deli¬ 
mita trebuie să ţinem seama de stratificările istori¬ 
ce ce au avut loc în folclor. Astăzi, datorită ieşirii 
satelor din izolarea tradiţională, datorită procesu¬ 
lui general de unificare economică şi culturală a 

ţării, limitele zonelor au început să se şteargă. 
Caracterele stilistice nu mai sînt astăzi elemente 
de delimitare. Ele sint doar elemente de variaţie în 
marea unitate a folclorului contemporan. Acolo unde 
ele apar puternic în folclorul tradiţional, îşi lasă am¬ 
prente şi în fenomenele contemporane care se dez¬ 
voltă în strînsă legătură cu tradiţia. Determinarea 
caracterelor stilistice locale este deosebit de impor¬ 
tantă pentru mişcarea artistică de amatori. Cunoaş¬ 
terea lor asigură manifestărilor fiecărei echipe varie¬ 
tatea regională a repertoriului şi stilului, atît de 
necesară în ansamblul mişcării artistice din ţară. 



Cercetarea folclorului 
ca fenomen artistic 


Vorbind despre metoda de cercetare a folcloru¬ 
lui muzical, C. Brăiloiu spunea în 1931 : „Cu cît 
obiectul nostru va fi mai, restrîns, cu atît mai viu 
vom simţi nevoia, spre a-1 înţelege deplin, de a stu¬ 
dia, o dată cu fenomenele, condiţia fenomenelor şi 
filiaţia lor. Şi de cîte ori scopul nostru va fi cunoaş¬ 
terea unui fapt uman sau legat de realitatea umană, 
vom ajunge negreşit la convingerea că nu este cu 
putinţă înţelegerea niciunui mod al vieţii fără în¬ 
ţelegerea vieţii acesteia" K El accentua atunci asu¬ 
pra faptului că folclorul, ca obiect de cercetare, este 
un „fapt social"' şi, deci, pentru cunoaşterea lui de¬ 
plină, sînt necesare investigări sociologice. 

Intr-adevăr, studierea determinărilor social-eco- 
nomice ale faptelor de folclor presupune din par¬ 
tea cercetătorului o pregătire sociologică, după cum 
modul în care se oglindeşte în creaţia populară 
psihologia individuală şi colectivă presupune po¬ 
sibilitatea de a mînui datele psihologiei, ale psi¬ 
hologiei sociale, iar studiul obiceiurilor legate de 
munca practică a oamenilor sau de viaţa lor de 
familie, pe cele de etnografie. Diferitele domenii 
presupun, la rîndul lor, studierea mior aspecte ce 

1 Arhiva de folclor a Societăţii Compozitorilor Români , 
Bucureşti, 1931, p. 3. 

le sînt proprii. De pildă, studierea literaturii popu¬ 
lare în grai local ca realitate artistică pre¬ 
supune cercetări dialectologice, mai cu seamă 
pentru determinarea caracterelor stilistice locale. 
Pentru publicarea textelor şi pentru studiul filia¬ 
ţiei variantelor ne sînt utile cunoştinţele filologice, 
în sensul precis care se dă astăzi acestei discipline. 
La cercetarea obiceiurilor şi chiar a dansurilor unde, 
în realizarea fenomenului folcloric în ansamblul lui, 
au un rol imjportant costumele, podoabele, măştile, 
machiajul şi recuzita, ne sînt utile cunoştinţele de 
artă populară. Fenomenul folcloric nu poate fi înţe¬ 
les integral numai din ceea ce ne oferă realitatea 
contemporană. Datele istoriei, mai cu seamă ale is¬ 
toriei sociale generale şi locale sînt indispensabile 
pentru înţelegerea lor deplină. Dar folclorul 
fiind creaţia artistică literară, muzicală, core¬ 
grafică, mimică şi dramatică a poporului, atenţia 
noastră trebuie să se îndrepte în chip deosebit asu¬ 
pra realizării artistice a faptelor de folclor. Pornind 
de la acest considerent folcloriştii deosebesc astăzi 
cercetarea extraartistică menită să ne ajute la în¬ 
ţelegerea fenomenelor folclorice ca fapte social-cul- 
turale, de cercetare propriu-zisă menită să ne dez¬ 
văluie valoarea lor artistică . Această diferenţiere 
aduce importante clarificări în metodologia stu¬ 
diilor de folclor şd face ca atenţia cercetătorilor să 
se îndrepte tot mai mult spre ceea ce este esenţial 
creaţiei populare, spre frumos. 

Se consideră, deci, indispensabile înţelegerii largi 
a fenomenului folcloric, cercetările care folosesc da¬ 
tele şi metodele sociologiei, psihologiei sociale şi in¬ 
dividuale, etnografiei, dialectologiei, filologiei şi isto- 

riei sociale, dar ele nu se confundă cu cercetarea 
proprid-zisă a fenomenului artistic popular. 

Distingem, aşadar, în cercetarea folclorică două 
etape: etapa cercetării extraartistice şi etapa cerce¬ 
tării artistice propriu-zise. 

Pentru ca cercetarea artistică să fie eficientă şi 
clară, este necesar ca domeniile ei să fie delimitate 
şi ca fiecare domeniu — literatura, muzica, dan¬ 
sul — să-şi elaboreze metodele proprii de lucru. Sta¬ 
bilirea unor date metodologice diferenţiate este 
indicată chiar din timpul cercetărilor de teren. Cer¬ 
cetarea artistică presupune pentru fiecare domeniu 
al folclorului, studiul genurilor, al mijloacelor de 
expresie ale fiecărui gen în parte şi al stilurilor re¬ 
gionale şi de epocă. In cercetarea artistică cele 
două planuri, planul, sincronic şi planul diacronic 
se întregesc reciproc şi duc la o m|ai adîncă înţele¬ 
gere a fenomenelor. 

Fiecare gen are o funcţie proprie, un rost so- 
dal-artistic care se împlineşte printr-o tematică 
materializată în creaţii al căror conţinut este expri¬ 
mat cu mijloacele artistice proprii genului. Crea¬ 
ţiile populare au însă cum s-a văzut, numeroase 
variante. Variantele au fost cercetate pînă acum 
mai cu seamă în raport cu temele şi cu subiectele 
lor şi grupate ca atare. Putem deci socoti ca 
primă etapă a cercetării sistematizarea variantelor, 
gruparea lor tipologică. Tipurile de variante pot 
corespunde unei anumite răspîndiri teritoriale şi se 
pot stratifica în timjp. Avînd în vedere că zonele 
folclorice nu evoluează uniform şi că, în momentul 
culegerii, ele se pot găsi în etape deosebite ale dez¬ 
voltării istorice, diferenţele geografice pot uneori 
să ne dezvăluie stadii diferite din istoria variante- 

lor. Dar nici subiectele şi temele, nu au în folclor 
o existenţă izolată ci se corelează prin raporturi 
multiple cu celelalte mijloace de expresie, în cadrul 
fiecărui gen. Cercetarea acestor corelaţii este deci 
o nouă etapă în m/unca de apropiere de esenţa 
artistică a faptelor de folclor. Ea duce implicit la 
cercetarea fiecărui fapt folcloric în ansamblul ge¬ 
nului căruia aparţine. 

Determinarea caracterelor proprii ale fiecărui gen 
presupune pe lîngă studiul temelor, subiectelor şi 
motivelor, studiul mijloacelor de expresie, pre¬ 
supune deci cercetarea structurii 1 compoziţionale, a 
arhitectonicii genului. Etapa următoare, de mai lar¬ 
gă generalizare în studiul folclorului ea fenomen 
artistic ar fi după părerea noastră investigarea di¬ 
ferenţelor specifice, locale şi individuale în cadrul 
fiecărui gen, cunoaşterea stilurilor locale şi de epo¬ 
că şi implicit a proceselor complexe prin care se 
manifestă dinamica creaţiei populare în dezvoltarea 
sa istorică. 

Metodele cercetării modului în care se realizează 
conţinutul creaţiilor artistice populare prin mijloa¬ 
cele proprii diferitelor domenii ale folclorului, au 
fost inegal elaborate pînă acum şi, în orice caz, nu 
au fost cuprinse intr-un sistem propriu fiecărui 
domeniu. 

în diferitele domenii ale folclorului, — în litera¬ 
tură, muzică, dans şi spectacol popular — gîndu- 
rile şi sentimentele oamenilor sint exprimate artis¬ 
tic. respectiv prin cuvînt, prin sunet muzical, prin 
mişcare, gestică şi mimică. Cercetarea artistică 
urmăreşte dezvăluirea mijloacelor de expresie prin 
care fiecare domeniu al folclorului realizează fru¬ 
mosul, modul în care în fiecare gen îşi corelează 



aceste mijloace pentru a realiza opera artistică 
populară. Prin cercetarea concretă a fiecărui fapt de 
folclor în parte, se urmăreşte investigarea arsena¬ 
lului de mijloace artistice de expresie pe care po¬ 
porul le-a elaborat în cursul veacurilor, a modelelor 
compoziţionale, sistemului de versificaţie, procesu¬ 
lui de metaforizare, cunoaşterea sistemului de valori 
ce constituie specificul folcloric al fiecărui popor. 

Pînă acum atenţia cercetărilor s-a îndreptat mai 
cu seamă asupra versificaţiei şi imaginilor artistice. 
Au fost studiate prea puţin celelalte elemente ale 
arsenalului artistic popular deci nu s-a ajuns la o 
viziune de ansamblu a expresivităţii artistice 
populare. 

Punerea în discuţie a acestor probleme deocam¬ 
dată numai pentru poezia populară unde în timpul 
din urmă au început interesante investigaţii, poate 
fi utilă cercetării generale a folclorului ca fenomen 
artistic. Poezia fiind realizată cu ajutorul cuvinte¬ 
lor, cercetarea ei estetică presupune cercetarea ca¬ 
tegoriilor limbii în semnificaţia lor artistică. „Con¬ 
ţinutul şi forma sînt în poezie atît de necesar le¬ 
gate între ele încît alcătuiesc un tot indisolubil. 
Poetul gîndeşte d intr-o dată conţinutul şi form|a... 
Gîndirea poetică nu capătă valoare decît prin ex¬ 
presie... în poezie, expresia este o calitate esenţială, 
o calitate de fond“ 1 . 

Studiul poeziei populare este , deci , studiul larg 
cuprinzător al mijloacelor prin care creatorii popu¬ 
lari realizează artistic conţinutul ei de idei şi senti¬ 
mente. 


1 Al. Philippide. însemnări despre valoarea poetică . Lu¬ 
ceafărul IX, 4, 1963. 

Mijloacele de expresie se organizează pe planul 
arhitectonicii întregului în modele compoziţionale, 
pe planul structurii sonore metrice şi ritmice în 
unităţi de versificaţie şi pe planul semantic al cu¬ 
vintelor în acordarea unor sensuri aparte cuvintelor 
prin metaforizare sau prin anumite corelări, în crea¬ 
rea de simboluri, de mituri etc. 

Fiecare poezie populară — fiecare variantă sem¬ 
nificativă ca realizare concretă a poeziei — este 
un întreg bine închegat cu o structură arhitecto¬ 
nică proprie . Versurile se grupează în segmente 
de cele mai multe ori nesimetrice, care în poezia 
povestitoare înfăţişează anumite momente ale des¬ 
făşurării acţiunii, motive sau episoade, iar în poe¬ 
ziile cu caracter liric, imagini. Legătura dintre seg¬ 
mente şi elementele de sintaxă — propoziţii, frază 
— este evidentă. Unele segmente s-au cristalizat în 
cursul îndelungatei circulaţii folclorice, au ajuns 
formule stereotipe, locuri comune pe care le regă¬ 
sim în diferite poezii populare. S-^au cristalizat de 
asemenea, şi scheme de construcţie ca atare, formînd 
tipare compoziţionale „modele £< ale poeziei populare. 
Astfel, de pildă, folosirea grupurilor de ver¬ 
suri sau a versurilor în construcţii paralele — 
paralelismele — ca elemente compoziţionale joacă 
un rol important în arhitectonica poeziei populare. 
Nu lipsesc din lirica populară nici construcţiile cu 
segmente simetrice, construcţiile strofice în sensul 
clasic al cuvîntuluL în poezia obiceiurilor întîlnim 
construcţii arhitectonice cu forme fixe, elaborate ca 
atare în raport cu funcţia categoriei, derivate din 
vechea credinţă în valoarea magică a cuvîntului. 
Un rol aparte în poezia noastră populară îl au ver¬ 
surile de evocare : „Junelui, june bun“, „Liliana, 

fata dalbă", „Cunună de vineţele", „Florile dalbe de 
măr" din colinde sau „Foaie verde lin pelin", 
„Foaie verde ş-un bujor", „Foaie verde d-alior", 
„Foaie verde foi mărunte" etc., în cântecele lirice 
ori : „Foicică trei granate", „Foaie trei lalele", „Foi- 
cică trei sulfine", etc., în cîntecele epice. Aceste 
versuri plasate la începutul segmentelor, marchează 
în arhitectonica întregului, părţile care compun poe¬ 
zia. Puse la începutul cîntecelor, ele stabilesc le¬ 
gătura cu ascultătorii sau în cazul poeziei obiceiu¬ 
rilor, în virtutea vechii logici magice, legătura cu 
forţele supranaturale pe care le invocă cîntecul. Ele 
creează ambianţa necesară desfăşurării cîntecului. 

Alături de versurile evocatoare trebuie să amin¬ 
tim refrenele tot cu rol de delimitare a segmente¬ 
lor, a strofelor. 

Versul ca segment fundamental se cere studiat 
sub aspectul duratei, a felului în care este delimi¬ 
tat prin rime, a metrului, a structurii lui sintactice, 
morfologice şi fonetice, a intonaţiei, a ritmului. 
Apoi în subdiviziunile lui, în emistihuri şi în modu¬ 
rile de a marca aceste subdiviziuni. 

Metrul versurilor populare româneşti este de obi¬ 
cei trohaic . El constituie o schemă dincolo de care 
fiecare vers îşi realizează ritmul propriu folosind 
diferite mijloace de reliefare: raporturile dintre 
sunetele limbii din categorii deosebite de timbru, 
accentuările expresive, intonările la înălţimi dife¬ 
rite, lungirile, pauzele etc. Ritmul este un element 
de caracterizare stilistică a poeziei. Depăşind limi¬ 
tele versului putem vorbi în virtutea simetriei rit¬ 
mice, despre un ritm al segmentelor, despre un ritm 
al întregului şi despre abateri de la simetrie, des¬ 
pre contraritmuri cu deosebită valoare expresivă. 

Pe lîngă paralelismul ca element de construcţie, 
paralelismul sintactic, există în poezia populară şi 
un paralelism ritmic. 

Studiul versului presupune, deci, ca şi studiul 
segmentelor proprii arhitectonicii fiecărei poezii, 
o cercetare a mijloacelor gramaticale prin care se 
realizează, a funcţiei expresive pe care aceste mij¬ 
loace la capătă, a valorii lor stilistice. El presupune 
cercetarea metrului ca schemă de organizare a ver¬ 
sului, a rimei ca marcă de delimitare a versurilor, 
dar şi ca mijloc de reliefare a grupării unui număr 
de versuri intr-un segment cu valoare arhitectonică. 
Presupune de asemenea studierea modurilor proprii 
în care el este intonat pentru a scoate în relief anu¬ 
mite părţi cu expresivitate deosebită, cercetarea 
ritmului. 

Alături de planul construcţiei arhitectonice şi 
planul versificaţiei propriu-zise, planul semantic 
implică şi el cercetări deosebite în studiul poeziei. 
Pe acest plan, cercetarea poate porni de la investi¬ 
garea valorii stilistice a categoriilor morfologice în 
vers, în segmente şi în întreg, a modului de for¬ 
mare a unor cuvinte pentru a obţine această valoare 
expresivă şii trebuie să ajungă la valoarea semanti¬ 
că proprie pe care o capătă cuvintele în poezie. 

Acest plan de cercetare implică în esenţă, stu¬ 
dierea procesului de metaforizare care stă la baza 
poeziei, studiul imaginilor poetice în ansamblul lor. 
Deşi poezia populară nu este întotdeauna o poezie 
de imagini şi valoarea ei expresivă se realizează de 
multe ori cu alte mijloace decît comparaţiile şi 
metaforele, de pildă, imaginile poetice au atras pînă 
acum în chip deosebit atenţia cercetătorilor oare au 

adus, sub acest aspect, unele contribuţii interesante 
la cunoaşterea ei. Cercetările trebuie însă şi aici 
continuate cu asiduitate nu numai pentru a deter¬ 
mina în ansamblul poeziei populare sau a unui 
gen al ei, existenţa unor anumite moduri de a 
crea imaginile, ci pentru a vedea concret care este 
valoarea expresivă a fiecărei imagini într-o poezie 
anume, în ce măsură prezenţa sau lipsa anumitor 
imagini, frecvenţa lor, caracterizează stilistic anu¬ 
mite categorii, regiuni sau epoci. 

Cercetarea poeziei populare pe planurile indicate 
nu capătă semnificaţie deplină decît atunci cînd 
este îmbrăţişată într-o viziune de ansamblu me¬ 
nită să ducă la o cunoaştere mai profundă a valorii 
ei artistice. Ea ne dezvăluie modurile proprii de 
realizare a poeziei populare şi duce la cunoaşterea 
întregului arsenal de mijloace de expresie a folclo¬ 
rului. Cunoaşterea acestor mijloace poate fi deose¬ 
bit de utilă în valorificarea creaţiei artistice în ca¬ 
drul mişcării artistice de amatori. Ea lărgeşte înţe- 
legera celor ce pun în valoare creaţia populară 
pentru adevăratele ei frumuseţi. 

Folosind comparativ datele analizelor poetice, 
putem să ajungem la stabilirea diferenţelor stilis¬ 
tice , pe bază de date obiective, la cunoaşterea ştiin¬ 
ţifică a stilurilor locale şi poate şi a stilurilor de 
epocă. O astfel de cercetare se poate face atît prin 
analiza comparată a variantelor aceluiaşi cîntec cît 
şi prin studiul comparat al diferitelor genuri sau 
chiar a întregii poezii dintr-o zonă folclorică. Pentru 
ca să putem face astfel de studii se cere însă ca 
problematica lor să fie cunoscută folcloriştilor chiar 
din timpul cercetărilor de teren. Numai pe baza 

unui material cules cu mare scrupulozitate ştiin¬ 
ţifică, a unui material autentic pentru care să avem 
toate datele complimentare situării fiecărei piese 
la locul pe care-1 ocupă în ansamblul vieţii folclo- 
rice în raport cu sistemul genurilor, cu circulaţia 
materialelor folclorice, cu repertoriul diferitelor 
categorii sociale, rezultatele cercetărilor făcute asu¬ 
pra structurii creaţiei artistice populare capătă de¬ 
plina lor semnificaţie, atît pe planul cunoaşterii 
ştiinţifice şi istorice a folclorului, cît şi pe planul 
valorificării lui artistice. 



Organizarea 
cercetărilor de teren 


Studierea folclorului nu se poate baza astfel pe 
material cules la întâmplare decît atunci când în¬ 
tâmplarea fericită scoate în calea folcloristului lu¬ 
cruri intr-adevăr neobişnuite, necunoscute sau rare. 
Ea presupune de regulă o cercetare deliberată, ce 
are o anumită temă, urmăreşte un anumit scop 
sau verifică o anumită ipoteză de lucru. Cercetarea 
necesită pregătire prealabilă şi o bună organizare 
care să-i asigure randamentul. Temele ce urmează 
a fi cercetatei sînt date de cunoaşterea problematicii 
actuale a studiilor şi culegerilor de folclor. Putem 
şti cu uşurinţă, astăzi, care sînt locurile care au 
fost cercetate, ce cuprindere au avut cercetările şi 
la ce adâncime au mers, ce genuri au format, în 
locurile cercetate, obiectul cercetării. Ştim de ase¬ 
menea care sînt problemele care au stat pînă acum 
în atenţia cercetătorilor, în ce măsură ele au fost 
rezolvate, ce se cere încă lămurit, care sînt proble¬ 
mele ce nu au fost încă abordate. Putem, deci, ori¬ 
enta cercetarea spre acele locuri şi domenii, spre 
acele aspecte ale folclorului, care nu au fost sau 
au fost prea puţin studiate. Dar putem tot aşa de 
bine, pornind de la cercetările anterioare, să stu¬ 
diem locuri sau genuri care au mai fost cercetate, 
pentru a vedea prin ce schimbări au trecut. Cerce- 

tarile de acest fel aduc întotdeauna date intere¬ 
sante pentru cunoaşterea procesului de dezvoltare 
a folclorului. Ele sînt astăzi deosebit de interesan¬ 
te, atît. pentru cunoaşterea mai profundă a rapor¬ 
tului dintre tradiţia folclorică şi cultura contempora¬ 
nă, cat şi pentru cunoaşterea procesului de unificare 
ce are loc în folclorul nostru, pentru cunoaşterea 
folclorului contemporan în general. 

Mişcarea artistică de amatori obligă, uneori, pen¬ 
tru formarea repertoriului echipelor sau pentru 
a lămuri anumite probleme în legătură cu punerea 
în scenă a anumitor fapte de folclor, la cercetări 
adhoc dar şi acestea este bine să aibă un scop pre¬ 
cis, să urmărească o anumită problemă. 

Pregătirea unei cercetări deliberate presupune 
studierea prealabilă a literaturii problemei pe care 
o cercetăm, apoi prospectarea terenului şi organi¬ 
zare tehnică a muncii : constituirea grupului de cer¬ 
cetare, utilarea lui etc. 

Studierea literaturii este indispensabilă pentru a 
cunoaşte rezultatele la oare au ajuns cercetătorii 
anteriori. Cunoscând aceste rezultate nu vom, re¬ 
peta investigaţii care s-au făcut, ci le vom continua 
pentru a obţine noi rezultate. Atunci cînd facem 
cercetare pentru a cunoaşte folclorul unui loc încă 
necercetat, este bine să cunoaştem culegerile făcute 
pe plan mai larg în zona respectivă. Vom avea 
astfel un material comparativ cu ajutorul căruia 
să putem determina caracterele locale specifice. 
Cînd cercetăm un anumit gen este bine să cunoaş¬ 
tem întreg repertoriul genului pentru a aduna în 
locurile cercetate, toate variantele semnificative şi 
a îmbogăţi cu material inedit cunoaşterea genului 
în ansamblul folclorului românesc. Cunoaşterea 

repertoriului permite o culegere cvasi exhaustivă. 
Astfel de culegeri se recomandă astăzi mai cu sea¬ 
mă cînd cercetăm genurile tradiţionale pe cale de 
dispariţie pentru că se p#ate întîmpla ca, dacă s-a 
lăsat să ne scape un anumit fapt folcloric, cerce¬ 
tătorii care vor veni după noi să nu-1 mai găsească. 

Literatura fiecărei probleme de folclor poate fi 
uşor cunoscută prin faptul că Institutul de etnogra¬ 
fie şi folclor întocmeşte o bibliografie generală a 
etnografiei şi folclorului românesc. Primul volum 
al acestei bibliografii, culegerile şi studiile de fol¬ 
clor publicate între 1800—1891, este sub ti¬ 
par. Materialul volumelor următoare, pînă la 
primul război mondial, se găseşte, în cea 
mai mare parte, adunat în cartotecile institutului 
şi va fi publicat treptat. Institutul adună, în conti¬ 
nuare, datele bibliografice asupra materialelor şi 
studiilor publicate între cele două războaie. Pînă la 
publicarea acestor date însă, lucrările tipărite după 
primul război mondial pot fi găsite în bibliografiile 
curente înserate în fiecare an în revistele Dacoro - 
mania , Anuarul Arhivei de Folclor şi Revista de 
Folclor . 

Repertoriile genurilor literaturii populare pot fi 
şi ele alcătuite cu oarecare uşurinţă datorită muncii 
de sistematizare a materialelor culese din aceste 
genuri, sistematizare întreprinsă pe baza tipologii¬ 
lor internaţionale, de către Institutul de etnografie 
şi folclor. Repertoriul cântecelor populare epice ni-1 
oferă Indicele tematic şi bibliografic al cîntecelor 
epice publicat de Al. Amzulescu în voi. I al colec¬ 
ţiei antologice Baladele populare româneşti (Bu¬ 
cureşti 1964, p. 108—245). Repertoriul prozei popu¬ 
lare ni-1 vor oferi în curînd cataloagele tematice ale 

legendelor;, basmelor şi snoavelor româneşti pe care 
le alcătuiesc acum cercetătorii sectorului de folclor 
literar al Institutului de etnografie şi folclor. Aces¬ 
te instrumente de lucru au fost întocmite pentru 
a folosi de acum înainte întregii noastre cercetări 
folclorice. In munca de teren ele sînt deosebit de 
utile pentru că ne ajută în orice loc, la culegerea 
şi cercetarea întregului repertoriu al epicei populare. 

Sperăm ca în curînd prin munca de transcriere şi 
sistematizare ce se face în Institutul de etnografie 
şi folclor să avem şi o tipologie a muzicii şi a 
ansamblurilor populare. 

Dincolo de repertoriile propriu-zise, cercetătorii 
pot ajunge la cunoaşterea materialelor folclorice 
publicate pînă acum, prin cercetarea colecţiilor mai 
vechi şi a numeroaselor antologii de folclor şi cu¬ 
legeri locale ce au fost publicate în anii puterii 
populare. Fără îndoială că acestea constituie o 
importantă sursă de informare, dar alături de ele 
sînt şi numeroase materiale folclorice inedite care 
îşi aşteaptă publicarea. In noua organizare a stu¬ 
diilor de folclor Idin ţara noastră şi aceste materiale 
sînt în mare parte accesibile. Cele mai vechi se gă¬ 
sesc în colecţia de manuscrise de la Biblioteca Aca¬ 
demiei Republicii Socialiste România. Cîntecele 
povestirile şi dansurile culese din 1928 dar mai cu 
seamă din 1949 încoace, pot fi cercetate în colec¬ 
ţiile naţionale de literatură, muzică şi coregrafie 
populară de la Institutul de etnografie şi folclor al 
Academiei Republicii Socialiste România, cît şi di¬ 
feritele colecţii ale Casei centrale a creaţiei populare 
şi a unor case regionale ale creaţiei populare. 

Cunoaşterea literaturii problemei care va forma 
obiectul investigaţiilor de teren permite planificarea 

cercetării şi formularea unor ipoteze de lucru care 
ajută substanţial bunei desfăşurări a muncii. Ipo¬ 
tezele de lucru permit în cercetările de teren, de¬ 
păşirea culegerii cvasiempkice care duce la adu¬ 
narea de mult material nediferenţiat din a cărui 
însumare se pot trage eu greu, la sfîrşit, concluzii. 
Cercetările empirice de pînă acum au arătat că 
munca făcută fără un scop bine precizat, fără ipo¬ 
teze de lucru duce la reveniri repetate în acelaşi loc 
pentru a lămuri problemele ce apar treptat fie în 
timpul muncii de teren fie în timpul sistematizării 
materialelor culese. Faţă de acestea, cercetarea care 
urmăreşte o problemă precisă permite diferenţierea 
faptelor esenţiale de cele secundare, a lucrurilor 
semnificative, de faptele întâmplătoare. Ea oferă 
cercetării de teren perspectiva şi relieful necesar 
oricărei cercetări ştiinţifice. 

Intr-o cercetare sistematică făcută pe bază teri¬ 
torială, după precizarea problematicii care va fi urmă¬ 
rită şi fixarea unor ipoteze de lucru, este necesar 
să se fixeze anumite puncte pilot , locuri unde se 
găsesc fenomenele cele mai caracteristice pentru 
folclorul zonei cercetate. în punctele pilot se face 
cercetare de adîncime, se urmăreşte cuprinderea 
tuturor fenomenelor în sistematica lor. Rezultatele 
cercetărilor din punctele pilot pot fi verificate prin 
metoda geografiei folclorice, în restul zonei. Se 
ajunge astfel la stabilirea răspândirii fenomenelor 
constatate şi a aventualelor diferenţe stilistice în- 
lăuntrul zonei. Prima etapă a cercetării este pros¬ 
pectarea zonei . Prospectarea duce la fixarea punc¬ 
telor pilot şi la o primă confruntare a ipotezelor de 
lucru rezultate dm cercetarea literaturii, cu situaţia 
de pe teren. în urma acestei confruntări planul 

cercetării poate fi, de sigur, completat sau amendat. 

Componenţa grupului de cercetare depinde, cum 
s-a văzut, de natura cercetării. El trebuie în orice 
caz să cuprindă specialiştii necesari fiecărui do¬ 
meniu cercetat. 

Culegerea folclorică modernă presupune folosi¬ 
rea mijloacelor mecanice de înregistrare pe care 
tehnica actuală ni le oferă, magnetofon pentru 
înregistrarea cîntecelor şi povestirilor, film pentru 
consemnarea pe peliculă a dansurilor şi obiceiurilor, 
aparate pentru fotografierea documentelor statice 
necesare ilustrării, pe această cale, a materialelor 
de folclor culese. Deşi mînuirea aparaturii tehnice 
poate fi făcută şi de către cercetători, este bine ca 
în grupele complexe de cercetare, această muncă 
să fie făcută de către tehnicienii de sunet şi ope¬ 
ratorii foto-cinematografici. 

Alături de utilarea tehnică propriu-zisă, grupul 
de cercetare şi chiar cercetătorul individual, trebuie 
să fie utilat cu alte mijloace tehnico-ştiinţifice : 
chestionarele necesare investigării problemelor ce 
vor formja obiectul cercetării, fişe pentru notarea 
rapidă a textelor şi datelor culese, formulare în 
care să se consemneze datele necesare stabilirii pe 
cale statistică a ponderii fenomenelor cercetate etc. 



Metoda 
muncii de teren 


Orice muncă de teren porneşte de la realitatea 
folclorică contemporană. Pentru a cunoaşte faptele 
de folclor în forma lor autentică prima acţiune a 
cercetării este observarea directă a realităţii. 

Observarea directă nfc permite să surprindem fap¬ 
tele de folclor în modul lor firesc de realizare, fără 
nici un fel de intervenţie din partea cercetătorului. 
Prin acestea ni se asigură cunoaşterea lor în formă 
autentică. Experienţa de teren ne-a arătat că între 
varianta unei povestiri spuse în faţa magnetofonu¬ 
lui numai în prezenţa cercetătorului şi variantele 
ei povestite în mediul firesc, în faţa grupului de 
ascultători cărora naratorul le istoriseşte în chip 
obişnuit, există deosebiri stilistice esenţiale pentru 
studiul povestirii respective ca fenomen artistic. 
Acelaşi lucru îl putem observa, de pildă în cazul 
cântecelor epice din valea Dunării, atunci cînd cân¬ 
tăreţul profesionist — lăutarul — este o personali¬ 
tate care ştie să improvizeze cu talent. Varianta 
cîntată în faţa magnetofonului este în astfel de 
cazuri, poate, poetic mai pură decît cea realizată im 
chip firesc la masa mare de nuntă unde cântăreţul 
este incitat de ascultătorii săi la improvizări care 
să lege faptele povestite de realitatea în care el le 
povesteşte. Ea nu are însă savoarea autentică a 

faptului surprins pe viu. în aceste cazuri, atît poves¬ 
titorii cit şi cei ce cîntă cîntece epice comentează 
diferitele momente din desfăşurarea acţiunii şi aceste 
comentarii colorează variantele lor. Sub acest aspect, 
deosebit de semnificativă este, de pildă, varianta 
basmului Călin Nebunul culeasă de Mihai Emineseu. 
Fără să cunoască metodele moderne ale culegerii 
de folclor, marele poet a avut intuiţia genială a 
faptului autentic şi a notat „cu fidelitate de mag¬ 
netofon" o variantă cu toate comentariile pe care 
le-a făcut povestitorul acestui basm 1 . Prin aceste 
comentarii, varianta capătă faţă de celelalte variante 
ale temei din opera poetului, un deosebit relief 
stilistic. 

în cercetarea folclorului obiceiurilor observaţia di¬ 
rectă are un rol hatărîtor. Aici orice intervenţie a 
cercetătorului duce în chip inevitabil la tulburarea 
desfăşurării normale a ceremonialului. Mai mult 
chiar, prezenţa ostentativă a lui, exprimarea intere¬ 
sului pentru formele tradiţionale, îndeamnă la reedi¬ 
tarea unor momente care nu se mai practică astăzi, 
la o arhaizare a obiceiului. Astfel de arhaizări sînt 
interesante în cazul reconjstituirilor, dar falsifică rea¬ 
litatea contemporană şi frustează cercetarea de o 
serie de observaţii preţioase în legătură cu stadiul la 
care au ajuns obiceiurile în faza lor actuală. 

în cazul muzicii, a dntecelor lirice şi a muzicii 
instrumentale, unde astăzi, datorită mişcării de ama¬ 
tori, observăm tendinţe spre „virtuozitate" spre 
„stilizări", spre moduri de interpretare împrumutate 
de la cântăreţii posturilor de radio, înregistrarea la 

1 Mihai Pop, Originea orală a basmului „Călin Nebunul* 
xn Viaţa Românească, XVII, 1964, nr. 4—5, p. 207—213. 

magnetofon, în studio, chiar într-un studio improvi¬ 
zat, poate deforma şi ea interpretarea vie a cînte- 
cului. 

Experienţa de pînă acum ne-^a arătat că dansurile 
nu pot fi cercetate în afara fenomeniului viu, deşi 
consemnarea lor pţrin filmare pune încă probleme 
dificile mai cu seamă pentru notarea paşilor. 

Dacă observaţia directă este prima fază a cerce¬ 
tării de tereri şi ne asigură nu numai cunoaşterea 
faptelor folclorice vii în forma lor autentică ci şi o 
viziune de ansamblu asupra lor, cercetarea de amă¬ 
nunt şi adîncirea constatărilor făcute în acest prim 
contact cu realitatea folclorică, se face, de obicei, în 
afara ei. 

înregistrările bune de cîntece populare nu se pot 
face din motive tehnice, în timpul manifestării fol¬ 
clorice vii, iar filmul prin metoda sa de lucru, cere 
să se insiste asupra anumitor momente. Acest lucru 
nu poate fi realizat în timpul desfăşurării fireşti a 
unui dans sau a unui obicei. Din necesitatea de a 
avea înregistrări muzicale ferite de zgomote şi filme 
care să consemneze detaliile dansurilor şi ceremo- 
malurilor, înregistrările materialelor se fac, deci, 
după ce manifestarea folclorică a fost observată di¬ 
rect şi s-a notat în amănunte desfăşurarea ei. Pentru 
a rămîne totuşi cît mai aproape de faptul folcloric 
firesc, se tinde ca ambianţa în care se face înregis¬ 
trarea să fie cît mai apropiată de cea constatată în 
timpul observării directe. Lucrul este mai uşor rea¬ 
lizabil la povestirile populare şi aproape imposibil 
la muzică unde se cere să fie evitate orice sunete 
străine cîntecului înregistrat. Tot după observaţia 
directă se face şi investigaţia necesară consemării 
tuturor datelor menite să completeze informaţiile de 

natură social-culturală 3 istorică, estetică etc., privind 
faptele culese. 

în munca de teren , observaţia directă este urmată 
aşadar, de adîncirea prin investigare a faptelor , de 
înregistrarea cîntecelor şi povestirilor , de filmarea 
-dansurilor sau a anumitor momente ale obiceiurilor . 
Filmul poate fi folosit şi la culegerea povestirilor 
pentru a consemna modul în care se realizează prin 
gesturile şi mimica povestitorului şi a ascultătorilor, 
povestirea, poate şi cîntecul epic, ca fenomene fol¬ 
clorice complexe în care gesturile şi mimica fac 
parte integrantă din faptul artistic viu, în care in¬ 
terpretul şi ascultătorii sînt doi parteneri între care 
se petrece faptul folcloric. 

Cum am arătat fiecare colectivitate folclorică are 
exponenţii săi artistici, buni păstrători şi creatori în 
domeniul diferitelor genluri ale creaţiei populare. 
Cercetarea de teren trebuie să-şi îndrepte deci aten¬ 
ţia înainte de toate asupra lor fiindcă ei deţin de obi¬ 
cei repertoriul cel mai complet şi pot să ne prezinte 
creaţiile populare în forma cea mai desăvîrşită. 
C. Brăiloiu 1 i-a numit informatorii tip şi termenul 
s-a generalizat de atunci în metodologia noastră fol¬ 
clorică. Informatorii sînt, fireşte, de mai multe cate¬ 
gorii. Mai întîi ei pot să fie buni povestitori fără să 
fie buni cîntăreţi, buni dansatori, fără să cînte din 
vreun instrument etc. Fiecare gen al creaţiei 
populare are cum s-a văzut, informatorii săi. Se în¬ 
tâmplă rareori ca acelaşi informator să stăpînească în 
egală măsură mai multe genuri. Anumite obiceiuri se 
practică în grup, au la bază ceata de flăcăi : colin¬ 
dele, pluguşorul, jocurile cu măşti, teatrul popular 

1 Vezi C. Brăiloiu, op. cit., p. 7. 

etc. In acest caz, fiecare membru al cetei poate fi un 
informator. Totuşi, ceata are de obicei un conducă¬ 
tor, un vătaf, care ştie mai bine decît ceilalţi rîndu- 
istla tradiţională a manif estării. Apoi în ceată unii au 
o vechime mai mare decît alţii, pot să ne dea date 
interesante despre felul cum se petrecea manifestarea 
în trecut. 

In viaţa folclorică tradiţională informatorii se gru¬ 
pau nu numai pe genuri de creaţie ci şi pe categorii 
sociale. Ei reprezentau gustul, preferinţele şi stilul 
de interpretare al acestor categorii 

In trecut, în satul cu structura Ae clasă diferenţi¬ 
ată, ei puteau fi dintre ţăranii mijlocaşi, dintre cei 
săraci sau din proletariatul agrar, mai rar dini rîndul 
chiaburilor. în satul de astăzi unde diferenţierile de 
clasă s-au şters, categoriile de informatori se dife¬ 
renţiază pentru cercetările folclorice, pe plan cultu¬ 
ral. Unii informatori îşi însuşesc într-un grad mai 
mare, alţii într-un grad mai mic, bunurile culturii 
contemporane. Totuşi ei pot, cu toţii, să citească căr¬ 
ţile din bibliotecă, să asculte radio, să frecventeze 
spectacolele de cinematograf, să facă parte din echi¬ 
pele artistice de amatori. Cunoştinţele lor s-au îmbo¬ 
găţit, orizontul lor artistic s-a lărgit, concepţia lor 
despre lume şi viaţă se schimbă, ei sînt pe cale să-şi 
formeze sau şi-au format o nouă conştiinţă socială. 
Alţii beneficiază numai parţial, într-o măsură mai 
mică, de bunurile pe care le ofesră cultura contem¬ 
porană, rămîn mai aproape de normele tradiţionale 
de viaţă, orizontul lor artistic nai se depărtează prea 
mult de sfera folclorului, sînt mai tradiţionalişti 
etc. între cele două extreme, gama este foarte bogatjă 
fiecare din informatori putîndu-se situa pe una din 
treptele ei. Totuşi în condiţiile actuale de viaţă şi 


51 



de dezvoltare culturală, nici un păstrător de folclor 
nu rămîne în afara influenţei culturii contemporane, 
in afara ritmului impetuos de dezvoltare a societăţii 
socialiste. 

Informatorii se mai deosebesc apoi şi pe categorii 
de vîrs.te şi în cadrul aceluiaşi sat mai cu seamă în 
satele mai mari, pe cartiere şi vecinătăţi. Deosebirile 
de vîrstă sînt semnificative mai cu seamă pentru 
informaţiile pe care le putem obţine în problemele 
cîntecelor şi dansurilor. Diferitele categorii de vîrstă 
au repertori şi stiluri de interpretare diferite. Există 
apoi o întreagă categorie a informatorilor profesio¬ 
nişti — lăutarii — pe care profesionismul îi diferen¬ 
ţiază de informiatorii-ţărani atît funcţional cit şi 
ca mod de interpretare. 

Deosebirile de vîrste suprapuse cu deosebirile de 
stare culturală, de gradul de dezvoltare al conştiinţii 
sociale, sînt relevante în cercetarea problemelor fol¬ 
clorului contemporan, în studierea raportului dintre 
tradiţie şi nou, în cunoaşterea atitudinii faţă de feno¬ 
menele folclorice şi a raportului din'tre folclor şi 
celelalte domenii ale culturii contemporane, în stu¬ 
diul creaţiei noi. 

Cunoaşterea apartenenţii informatorului la una 
din categoriile amintite şi a personalităţii lui în 
general, a situaţiei lui în colectivitate etc., este, deci, 
tot atît de importantă ,ca şi buna cunoaştere prin el, 
a genului sau domeniului folcloric pe care îl cerce¬ 
tăm. Prin informator, prin atitudinea lui faţă de 
faptele de folclor, acţionează, de fapt, determinările 
social-economice asupra creaţiei populare. Fără în¬ 
doială că studierea situaţiei economice, a structurii 
sociale, modului de trai şi nivelului cultural al co¬ 
lectivităţii cercetate este importantă pentru înţele- 

gerea folclorului ca „fapt social", dar felul în care 
toate acestea determină realitatea folclorică sub 
specia ei artistică, nu ni se dezvăluie decît prin 
cercetarea creatorilor populari ca exponenţi artistici 
ai colectivităţii, ca interpreţi, ca păstrători şi trans- 
miţători ai creaţiilor populare, ca înnoitori ai tra¬ 
diţiei etc. Dacă pentru a cunoaşte deplin o creaţie 
artistică este preţioasă cunoaşterea biografiei scrii¬ 
torului şi, în cazul muzicii, dansului sau teatrului, 
şi a interpreţilor, a condiţiilor în care ei au trăit, 
pentru a cunoaşte deplin rosturile unei creaţii 
populare ar trebui să cunoaştem seria de creatori 
care au contribuit la realizarea ei şi condiţiile în 
care ei au realizat diferitele variante. Acest lucru 
nefiind cu putinţă, este absolut necesar să cunoaş¬ 
tem măcar viaţa, cultura şi psihologia informatorilor 
de la care culegem variantele contemporane. 

Cercetarea modernă nu se poate mulţumi deci 
numai cu notarea numelui şi vîrstei celui de la care 
s-a cules un fapt folcloric şi a localităţii de unde s-a 
cules. Cînd studiem materialele culese în trecut, 
aceste date ne ajută prea puţin la înţelegerea rea¬ 
lităţii folclorice în care au trăit cel de la care s-a 
cules faptul pe care îl avem înj faţa noastră. Cerce¬ 
tarea modernă cere o amplă biografie a informato¬ 
rilor de la care am cules, cu accent deosebit asupra 
rolului lor social, structurii lor sufleteşti şi înclina¬ 
ţiilor lor artistice. 

Se va alcătui deci pentru fiecare informator o 
fişă biografică în care se va trece pe lingă oraşul, 
comuna, satul în care locuieşte, numele şi vîrsta lui, 
porecla, apoi situaţia lui culturală : şcolile pe care 
le-a urmat, contactul cu cartea şi cu cultura con¬ 
temporană în general, — radio, televiziune, film etc., 


53 



— călătoriile pe care le-a făcut, ocupaţia principală 
şi ocupaţiile anexe, categoria socială etc. şi orice 
alte date ce ar putea ajuta la definirea personalităţii 
lui. Se va trece apoi caracterizarea psihologică a in¬ 
formatorului şi opinia colectivităţii asupra lui. Vor 
fi notate şi observaţiile pe care cercetătorul le face 
asupra comportării acestuia ca interpret şi creator 
popular. 

Cercetarea de teren implică nu numai o bună cu¬ 
noaştere a informatorilor ci şi a mediului în care 
ei trăiesc, a colectivităţii pe care o reprezintă artis¬ 
tic, a cărei cîntece le cîntă, a căror povestiri le po¬ 
vestesc. Fiecare manifestare folclorică face parte din 
viaţa culturală a colectivităţii, fiecare fapt folcloric 
oglindeşte concepţia de viaţă, mentalitatea oameni¬ 
lor, este receptat de colectivitate într-un fel sau al¬ 
tul, în virtutea acestei mentalităţi etc. Se cere deci 
pe lîngă culegerea materialelor folclorice şi a date¬ 
lor asupra informatorilor să culegem date în legă¬ 
tură cu istoria, viaţa economică, structura socială 
etc., a locurilor cercetate. Se cere îndeosebi o infor¬ 
mare amplă asupra vieţii culturale, a mentalităţii şi 
comportării oamenilor din colectivităţile respective . 
Aceste date sînt menite să ne arate care sînt deter¬ 
minările istorice concrete ale evoluţiei faptelor de 
folclor, determinările economice şi sociale ale proce¬ 
selor contemporane din viaţa folclorică. 

Alături de biografiile informatorilor se vor în¬ 
tocmi, deci, mici monografii asupra localităţilor sau 
zonelor cercetate, care să permită înţelegerea de¬ 
plină a faptelor de folclor ca fapte sociale. Alcătui¬ 
rea acestor monografii trebuie să fie şi ea deliberată, 
limitînd adunarea datelor la nevoia înţelegerii fap¬ 
telor de folclor, selectînd din tot ce realitatea social- 
economică ne oferă doar acele date care efectiv dez- 

văluie determinantele vieţii folclorice şi evitînd adu¬ 
narea de date nerelevante pentru cercetarea fol¬ 
clorică. 

Investigarea informatorilor se face cu scopul de 
a culege de la ei materialul folcloric pe care îl cu¬ 
nosc şi toate datele pe care pot să le ofere asupra 
acestui material şi asupra vieţii folclorice în general. 

Fiecare informator are în domeniul său, în genul 
pe care îl cultivă, atunci cînd genul respectiv mai 
este încă în circulaţie, un repertoriu viu şi un re¬ 
pertoriu latent cînd genul în condiţiile actuale, este 
pe cale să cadă în desuetudine. 

După ce cercetătorul a ajuns să stabilească un 
contact direct cu informatorul, şi acest contact se sta¬ 
bileşte uşor astăzi cînd bunii interpreţi şi creatorii 
de folclor sînt conştienţi de valoarea creaţiei lor şi 
dornici să o transmită cercetătorilor, mişcării artis¬ 
tice de amatori, radiodifuziunii, el poate să culeagă 
treptat repertoriul curent. Informatorii comunică re¬ 
lativ uşor producţiile folclorice, cîntecele sau poves¬ 
tirile pe care le interpretează cel mai des, iar în ca¬ 
zul unor repertorii latente, producţiile pe care le-au 
interpretat pîoă de eurînd. Aceste producţii nu for¬ 
mează însă decît o parte a repertoriului lor. Prin 
chestionare făcute pe baza datelor asupra reperto¬ 
riului colectivităţii, a zonei folclorice sau a regiunii, 
mai putem afla un număr de alte producţiuni fol¬ 
clorice pe care informatorul şi le aduce treptat a- 
minte. Urmează, apoi, prin continuarea investigării, 
o altă categorie de fapte pe care informatorii, le-au 
ştiut dar le-au uitat, pe care uneori pot să le re¬ 
constituie, alteori însă încercările în acest sens ră- 
mîn zadarnice. Vine, apoi, seria faptelor de care 
informatorii au auzit doar, dar care nu au făcut 
parte din repertoriul lor, din practica lor, ci a ge- 

neraţiilor anterioare sau a oamenilor din alte locuri 
cu care întîmplător au venit în contact, şi, însfîr- 
şit, întrebările la care informatorii nu pot să răs¬ 
pundă, faptele care Ie sînt necunoscute. Investiga¬ 
rea nu se poate rezuma, prin urmare, numai la 
ceea ce pot oferi informatorii din circulaţia fol¬ 
clorică curentă sau din cele mai apropiate dispo¬ 
nibilităţi ale amintirii. Cercetătorul va scruta adînc 
memoria lor pentru a obţine următoarele categorii 
de fapte : ceea ce informatorii ştiu şi spun spontan, 
Ceea ce ştiu dar nu spun decît dacă cercetătorul 
le cere, ceea ce au ştiut şi au uitat, parţial sau to¬ 
tal, apoi producţiile folclorice pe care nu le-au cu¬ 
noscut dar despre care au auzit, despre care ştiu 
că au circulat în localitate, le-au cunoscut gene¬ 
raţiile anterioare, au circulat în afara localităţii, 
au auzit despre ele întîmplător cu ocazia unor în¬ 
tâlniri cu oamenii din alte locuri sau cu ocazia unor 
deplasări, le-au aflat din cărţi şi, în sfîrşit, ceea 
ce n-au cunoscut în nici un fel, fapte care ies cu 
totul din orizontul lor cultural. 

Aceeaşi investigaţie se poate face pe bază de 
chestionare şi pentru datele în legătură cu viaţa 
folclorică, cu manifestările şi fenomenele folclorice. 
Astfel orientate, avînd la bază observaţia directă a 
folclorului contemporan, cercetările caută să obţină 
din memoria oamenilor cît mai multe date asupra 
trecutului. Ele pătrund, de fapt, pînă unde amin¬ 
tirea oamenilor lipsiţi de documente scrise le per¬ 
mite. Pentru ca, totuşi, informaţiile obţinute numai 
pe bază de amintiri să fie databile obiectiv, folclo¬ 
riştii folosesc cronologizarea relativă a datelor ob¬ 
ţinute. în viaţa fiecărei colectivităţi, a fiecărui grup 
social şi a fiecărui informator există anumite mo¬ 
mente databile. în memoria oamenilor de vîrstă 

medie şi a bătrînilor cele două războaie mondiale sînt 
puncte de reper importante. Pentru Muntenia, Olte¬ 
nia, Moldova şi Dobrogea un punct de reper este 
răscoala din 1907 şi războiul balcanic din 1913. Pen¬ 
tru fiecare bărbat, o dată importantă este plecarea 
la armată, contingentul, apoi, şi pentru bărbaţi şi 
pentru femei, căsătoria, naşterea copiilor, căsăto¬ 
ria acestora etc., diferite momente din viaţa fami¬ 
liei sau a satului. 

Investigaţii de adîncime se pot face nu numai 
în timp, ci şi în spaţiu. Informatorii cunosc, fireşte, 
cel mai bine viaţa şi repertoriul folcloric al colec¬ 
tivităţii în care trăiesc. Dar aceste colectivităţi nu 
sînt izolate. Ele au contact cu colectivităţile înveci¬ 
nate şi chiar cu medii folclorice mai îndepărtate. 
Bunii interpreţi şi creatori de folclor sînt interesaţi 
să cunoască situaţia genului pe care îl practică şi 
în afara colectivităţii lor. Ei sînt atenţi la tot ce 
pot să afle de la alţii, fie cu ocazia venirii acestora 
în colectivitatea lor, fie cu ocazia călătoriei lor în 
afara colectivităţii, în care trăiesc. Curiozitatea îi 
face să reţină tot ceea ce diferenţiază viaţa şi re¬ 
pertoriul colectivităţii lor de a altor colectivităţi şi 
să poată informa cu destulă precizie pe cercetători. 
Şi aici, însă, datele obţinute se cer mereu verifi¬ 
cate. Verificarea se face în aceste cazuri prin con¬ 
fruntarea informaţiilor obţinute cu realitatea fol¬ 
clorică la care se referă. 

Deci, pe lingă materialul folcloric propriu-zis, 
pe lingă repertorii, culegem de la bunii informa¬ 
tori şi o serie de date importante în legătură cu 
viaţa folclorică a colectivităţilor în care trăiesc sau 
cu care au venit în contact. Astfel de date putem 
culege însă şi de la numeroşi alţi membri ai co¬ 
lectivităţilor, care nu au aptitudini folclorice deo- 

sebite. Lărgirea planului de investigaţie pe această 
cale este indicată atît pentru verificarea informa¬ 
ţiilor cit şi pentru a afla opinia colectivităţii sau 
a anumitor categorii ale ei, în legătură cu diferitele 
fapte sau fenomene studiate. 

Culegerea materialului folcloric care în trecut 
s-a făcut prin simplă notare — scriere — uneori 
mai exactă alteori mai puţin exactă, nu numai din 
pricina culegătorului, ci şi a naturii însăşi a fap¬ 
telor culese, de pildă a melodiilor sau a basmelor, 
se face astăzi prin înregistrare, cu ajutorul mij¬ 
loacelor tehnice moderne. Aparatele moderne de în¬ 
registrare, magnetofoanele, filmul, fotografia, asi¬ 
gură exactitatea absolută a culegerii. C. Brăiloiu 
observa în 1931 în legătură cu culegerea muzicii 
populare : „Numai maşina este obiectivă şi numai 
reproducerea ei întreagă şi netăgăduită. Ori cit de 
bine am scrie o melodie sub dictat, tot va lipsi 
ceva notaţiilor noastre, de n-ar fi deeît timbrul 
vocii şi coloraţia aceea deosebită datorită emisiunii 
populare, ca să nu mai vorbim de instrumente" K 
Tehnica pune astăzi la dispoziţia folcloriştilor mij¬ 
loace tot mai perfecţionate de lucru. Este firesc ca 
ei să le folosească în chip curent şi să recurgă numai 
în subsidiar la modurile vechi de culegere. 

Se vor înregistra* prin urmare, pe bandă de 
magnetofon cîntecele, adică poezia cântată, — tex¬ 
tele şi melodiile — şi muzica instrumentală ; cîn¬ 
tecele şi numărătorile copiilor, cîntecele epice şi 
cîntece lirice, cîntecele şi poeziile din cadrul obi¬ 
ceiurilor, muzica instrumentală de ascultat şi mu¬ 
zica de dans. Vom înregistra şi poezia scandată — 
descîntecele — şi chiar cea recitată pentru că no- 

1 C. Brăiloiu, op. cit., p. 5. 

tarea ei prin scris nu ne poate reda ritmul ce dă 
valoare expresivă acestor categorii ale prozei popu¬ 
lare. Vom înregistra, apoi, proza populară : legen¬ 
dele, basmele şi snoavele pentru că orice încercare 
de a le scrie sau a le nota schematic pentru a re¬ 
constitui povestirile după această schemă şi după 
anumite particularităţi stilistice notate şi chiar ste- 
nqgrafierea, nu au izbutit să ne redea povestirea 
populară în forma ei autentică 1 . Vom înregistra şi 
textele manifestărilor populare dramatice : teatrul 
de păpuşi popular, teatrul cu tematică haiducească, 
irozii etc. 

S-ar părea că nu este nevoie să înregistrăm zică¬ 
torile, proverbele şi ghicitorile, forme mai simple, 
de mică întindere, care pot fi uşor şi exact notate 
prin scriere. Dar aceste categorii folclorice nu tră¬ 
iesc izolat. Ele apar într-un context şi îşi capătă 
semnificaţia deplină numai în cadrul contextului 
respectiv. De pildă, zicătorile şi proverbele au cu 
totul alt relief atunci cînd nu le aflăm înşirate pe 
o listă, în succesiunea lor, ci le găsim cuprinse în- 
tr-o relatare savuroasă a unui bătrîn. Mai mult 
chiar, între anecdote şi povestiri pe de o pârtie şi 
zicători şi proverbe pe de altă, există strînse legă¬ 
turi. Uneori zicătorile şi proverbele sînt explicate 
prin povestiri şi anecdote. Alteori, se pare că ele 
s-au născut din anumite povestiri pilduitoare sau 
povestiri cu haz. înregistrarea lor împreună cu con¬ 
textul în care apar, ne permite să adunăm un ma¬ 
terial preţios pentru studiul graiurilor locale, a vor¬ 
birii expresive populare, pentru cercetările de sti— 

1 Vezi O. Bîrlea, Cercetarea prozei populare epice, în 
Revista de folclor, I, 1956, nr. 1—2, p. 110—115. 


59 



listică în general, un material de referire intere¬ 
sant pentru studiile de poetică populară. 

Uneori cînd informatorul redă, descrie, foarte 
plastic anumite manifestări folclorice, mai cu sea¬ 
mă manifestările folclorice din trecut, sau expune 
interesant fapte sau păreri semnificative, pot fi în¬ 
registrate şi acestea pentru că ne oferă o imagine 
mult mai vie a vieţii folclorice decît succinta no¬ 
tare a datelor pe care le obţinem prin chestionare. 

înregistrarea pe bandă de magnetofon este, deci, 
indispensabilă culegerii întregului material folclo¬ 
ric literar şi muzical. 

Se vor filma toate acele manifestări folclorice 
în care mimica, gestul, mişcarea contribuie la rea¬ 
lizarea artistică. înainte de toate dansurile şi obi¬ 
ceiurile populare. Filmul este de asemenea util şi 
pentru a consemna riturile cu urme de străvechi 
practici magice şi pentru a eterniza pe peliculă mi¬ 
mica şi gesturile povestitorilor, mimica cântăreţilor 
şi mai cu seamă a cîntăreţilor epici sau a celor care 
interpretează piese comice menite să stîmească ha¬ 
zul ascultătorilor. El poate fi foarte util şi pentru 
a surprinde reacţia ascultătorilor la anumite poves¬ 
tiri şi cîntece, adică pentru a eterniza toate acele 
elemente de comportare ce deosebesc anumite re¬ 
laţii sufleteşti şi dau relief faptelor de folclor. Fil¬ 
mul ar putea fi un auxiliar preţios şi pentru stu¬ 
dierea anumitor tehnici populare, de pildă fabrica¬ 
rea unor instrumente populare, pregătirea costu¬ 
melor şi recuzitelor la obiceiuri şi chiar pentru 
anumite momente ale interpretării de exemplu 
digitaţia la vioară etc. 

Fotografia , socotită de C. Brăiloiu un auxiliar 
al documentării folclorice de teren, a fost folosită 

pînă aeum mai cu seamă pentru fotografierea in¬ 
formatorilor. în cartoteca Institutului de etnogra¬ 
fie şi folclor al Academiei Republicii Socialiste Ro¬ 
mânia fişele biografice ale celor peste 11000 de 
informatori de la care s-a cules material folcloric, 
sînt de regulă însoţite de fotografii. Procedeul foto¬ 
grafierii informatorilor este util şi el trebuie ge¬ 
neralizat, Dar fotografia poate ilustra orice fapt, 
orice moment static din viaţa folclorică, aspecte din 
realităţile satelor, gospodării şi case, instituţii pu¬ 
blice etc., obiecte folclorice, recuzita obiceiurilor, 
instrumente populare sau detalii ale lor. 

Pentru ca o înregistrare pe bandă de magneto¬ 
fon să fie bună, utilă atît cercetării folclorului cît 
şi valorificării lui artistice, ea trebuie să întruneas¬ 
că două calităţi : să redea faptul folcloric autentic 
şi să aibă un nivel tehnic-acustic corespunzător. 
Realizarea uneia din calităţi pare a fi împiedicată 
de munca de teren, de dorinţa de a obţine pe cea 
de a doua. Cum s-a văzut, înregistrările în timpul 
observaţiei directe a manifestărilor folclorice nu 
întrunesc calităţile tehnice, cerute atît de necesita¬ 
tea de a transcrie materialul înregistrat cît şi de 
a-1 prezenta în audiţii la nivelul bunelor înregis¬ 
trări ale posturilor de radio sau caselor de discuri. 
Priceperea specialistului şi a tehnicianului de sunet 
poate însă rezolva această dilemă, creînd pentru 
momentul înregistrării ambianţa, starea de spirit 
necesară realizării producţiei folclorice în formă cît 
mai autentică şi asigurînd din punct de vedere a- 
custic, o bună imprimare. Şi aici ca şi în cazul 
muncii cu informatorul este greu să se dea indicaţii 
precise valabile pentru orice caz care s-ar putea 
ivi în munca de teren. Cunoaşterea prealabilă a 
faptului folcloric autentic, a comportării informa- 

torului, a stilului acestuia, asigură în bună parte 
autenticitatea producţiei înregistrate. Pentru a- 
ceasta cercetătorul trebuie să fie un folclo¬ 
rist avizat şi abil, iar tehnicianul ştie să creeze 
oriunde condiţiile necesare unei bune înregis¬ 
trări. în cazul unei povestiri de pildă, înre¬ 
gistrarea se poate face în faţa unor ascultători 
a căror prezenţă să antreneze în aşa fel pe po¬ 
vestitor incit el să nu mai fie stînjenit de prezenţa 
microfonului şi să povestească, deci, în chip natu¬ 
ral. în cazul înregistrării cîntecelor, unde prezenţa 
ascultătorilor poate deranja imprimarea, este nece¬ 
sară pregătirea atmosferei, familiarizarea cântăre¬ 
ţului cu aparatul de înregistrare, eventuale repetări 
ale cîntecului pînă ce se ajunge la forma autentică, 
în orice caz se impune retuşarea tuturor tendinţelor 
de vedetism, a tuturor falselor comportări, mai cu 
seamă la cîntăreţii tineri. De obicei, însă, şi în ca¬ 
zul imprimării de cîntece, bunii interpreţi, cei cu 
sensibilitate artistică deosebită, de îndată ce intră 
în atmosfera cîntecelor nu se mai simt stânjeniţi 
de microfon. Aproape la toate bocetele înregistrate, 
mai cu seamă la cele din Oltenia şi Muntenia, fe¬ 
meile care le-au cântat au plâns sincer în faţa mi¬ 
crofonului. Aceasta este o dovadă că, printr-o bună 
pregătire psihologică, se poate ajunge la un înalt 
grad de emoţie artistică, se pot înregistra chiar în 
domeniul delicat al cîntecelor, piese autentice în 
bune condiţii tehnice. 

Filmarea manifestărilor folclorice pune o serie 
de probleme mai dificile decît înregistrarea faptelor 
de folclor. O manifestare folclorică are o lungă du¬ 
rată şi ea nu poate fi filmată în nici un caz, în în¬ 
tregime. La o horă sau la un obicei se cere, aşa 
dar, să alegem momentele semnificative care se 

vor filma. Alegerea trebuie făcută în aşa fel îneît 
filmul să redea desfăşurarea manifestării în 1x>t ce 
are ea esenţial. Pentru a realiza sub acest aspect, 
un bun film este necesar ca atît cercetătorul cit şi 
operatorul să fi studiat prin observaţie directă, în 
prealabil manifestarea pe care o vor filma şi să fi 
selectat momentele semnificative. Pentru a asigura 
maxima autenticitate se pot filma chiar în timpul 
desfăşurării manifestării, paralel cu observarea 
directă, toate acele momente care ar putea fi cu 
greu refăcute într-o filmare de detalii. Dacă cer¬ 
cetătorul trebuie să aibă asupra lui instrumentele 
necesare consemnării celor observate, operatorul va. 
avea întotdeauna aparatul şi nu va pierde nici sce¬ 
nele de ansamblu, nici momentele de detaliu ale 
manifestării autentice care pot să fie utile reali¬ 
zării filmului. Din punct de vedere ştiinţific inte¬ 
resează însă o serie de detalii ale manifestării fol¬ 
clorice care nu pot fi filmate în timpul desfăşurării 
ei normale fără ca desfăşurarea să nu fie tulbu¬ 
rată : paşii dansurilor, anumite scene ale spectaco¬ 
lului popular, gesturi, detalii de costume sau de 
recuzită etc. Acestea se filmează, cum am mai ară¬ 
tat, ulterior prin reconstituirea momentelor respec¬ 
tive. Scoaterea lor în relief cere să fie filmate din 
anumite unghiuri. Alegerea unghiurilor echivalează 
în filmul folcloric cu sublinierea esenţialului. Şi 
aici ca şi la înregistrări se cere o deosebită grijă 
pentru ca repetarea acestor momente să se facă în 
formă cît mai apropiată de cea pe care cercetăto¬ 
rul a surprins-o în timpul observaţiei directe. In 
orice caz se va evita introducerea oricărui detaliu 
ce a lipsit manifestării observate, mai cu seamă a 
detaliilor de fals pitoresc care strică adesea filme¬ 
lor cu subiecte folclorice realizate de studiourile 

noastre cinematografice. Se va evita de asemenea 
,,poza“ spre care sînt adesea înclinaţi cei pe care 
îi filmăm sau îi fotografiem. Dar se vor evita şi 
momentele şi detaliile vulgare, fals autentice, ne¬ 
semnificative. 

Fiecare fapt folcloric fiind prin însăşi natura 
lui o realitate artistică concretă în momentul în 
care £l se realizează, înregistrarea variantelor ace¬ 
luiaşi cîntec, aceleiaşi teme sau subiect, a aceluiaşi 
dans are o semnificaţie deosebită în cercetarea fol¬ 
clorică. 

Variantele dezvăluie stilul de interpretare al 
diferiţilor cîntăreţi, povestitori sau dansatori 
populari. Ele pot fi totodată relevante, la acelaşi in¬ 
terpret, pentru diferitele mj#mente ale interpretării, 
pentru condiţiile diferite în care apar. Variantele 
pot caracteriza diferitele categorii de informatori, 
diferitele vîrste etc. Cercetătorii nu se vor mulţu¬ 
mi deci, cu o singură înregistrare a unui fapt fol¬ 
cloric într-o localitate. Ei vor înregistra toate va¬ 
riantele semnificative pe care le vor întâlni. O cer¬ 
cetare de teren temeinică presupune urmărirea sis¬ 
tematică a variantelor semnificative ale repertoriu¬ 
lui local. Se va căuta, prin urmare, ca atunci cînd, 
de pildă, acelaşi cîntec este interpretat de mai mulţi 
cîntăreţi buni în chipuri deosebite, să se înregis¬ 
treze toate interpretările lor. Se vor sesiza astfel, 
diferenţele stilistice ale diferitelor categorii de in¬ 
formatori. Mai mult chiar, se vor putea face expe¬ 
rimente, înregistrîndu-se de la acelaşi interpret 
mai multe variante ale aceluiaşi cîntec, cântate la 
intervale mai mari sau mai mici de timp, sau în 
condiţii deosebite. 

Investigarea modernă recomandă folosirea în 
timpul cercetării de teren a experimentelor care 


64 



pot duce la adîncirea unor aspecte ale fenomene¬ 
lor cercetate, la o mai bună cunoaştere a lor. Fol¬ 
cloristul jugoslav Ovjetko Rihtman, de pildă, a pre¬ 
zentat la conferinţa internaţională CIMP de la 
Sinaia, în 1959, un interesant experiment făcut de 
el pentru a arăta în ce condiţii se îmbină textul 
cu melodia în cîntecele lirice. Se pot face deci ex¬ 
perimente diferite pentru a urmări anumita pro¬ 
bleme, a verifica anumite ipoteze. 

în condiţiile actuale de dezvoltare a folclorului 
nostru cînd multe dintre faptele de folclor tradi¬ 
ţionale şi-au schimbat funcţia şi această schimbare 
s-a repercutat şi asupra structurilor lor, cînd alte 
fapte trăiesc latent doar la cîţiva bătrîni păstră¬ 
tori de folclor, iar unele nu se mai păstrează decît 
în amintirea lor, folcloriştii care trebuie să culeagă 
toate faptele tradiţionale ce sînt pe cale să dispară, 
pot folosi în cercetările lor de teren şi metoda re¬ 
constituirilor. Ei nu se vor mulţumi, numai cu ceea 
ce le oferă folclorul contemporan nici sub aspectul 
funcţionalităţii faptelor, nici sub cel al structurii 
lor, ci vor căuta să restabilească pentru toate bunu¬ 
rile tradiţionale, situaţia din fazele anterioare ale 
evoluţiei folclorului, în asemenea cazuri, se va 
merge cu investigarea trecutului pînă unde me¬ 
moria celor mai bătrîni o permite. 

în domeniul obiceiurilor, metoda reconstituirii 
permite să se descopere semnificaţiile unor cere¬ 
moniale sau rituri, ori poate numai elemente de 
ceremonial sau rit, ce astăzi sînt necunoscute ma¬ 
jorităţii celor care le practică. Astfel de semnificaţii 
sînt importante pentru cunoaşterea istorică a obi¬ 
ceiului şi pentru a înţelege anumite aspecte din 
viaţa de altă dată a colectivităţii. Uneori se vor 
găsi cîntece, poezii şi dansuri ce se practicau altă- 

dată şi au dispărut o dată cu căderea în desuetu¬ 
dine a acelor secvenţe de ceremonial cărora ele 
aparţineau ori cu înlocuirea cu alte cîntece, poe¬ 
zii ori dansuri mai noi. Faptele reconstituite vor 
fi fireşte înregistrate cu menţiunea că înregistrarea 
este * rezultatul unei reconstituiri. în domeniul po¬ 
vestirilor şi a cîntecelor se pot reconstitui variante 
mai vechi ale unor teme existente şi chiar stiluri 
mai vechi de interpretare. Dar se pot înregistra 
prin reconstituire şi fapte de folclor ce nu mai 
circulă. în cazul cînd producţiunile folclorice desco¬ 
perite sînt în general rare în folclorul nostru, orice 
nouă înregistrare a lor prin reconstituire, chiar şi 
fragmentară, este deosebit de preţioasă. 

Culegerea producţiunilor folclorice nu se măr¬ 
gineşte numai la înregistrarea melodiilor şi tex¬ 
telor ca atare, la filmarea obiceiurilor şi dansurilor. 
Ea cuprinde şi adunarea tuturor datelor pe care 
cel de la care am cules sau colectivitatea în care 
trăieşte, ni le poate da în legătură cu fenomenologia 
materialelor culese. Ea presupune, deci, o temei¬ 
nică investigare a fiecărei producţiuni folclorice pen¬ 
tru a stabili dacă face parte din tradiţia locală, 
a fost împrumutată ori este o creaţie nouă. De 
obicei, informatorii ştiu de la cine au învăţat pro¬ 
ducţiunile folclorice din repertoriul lor. Uneori ştiu 
şi de la cine au învăţat un anumit mod de inter¬ 
pretare, O astfel de investigare chiar dacă nu 
ajunge decît rareori să stabilească sursa efectivă 
a unui fapt de folclor din cauză că memoria infor¬ 
matorilor nu merge de regulă decît la două-trei 
generaţii în urmă, ajunge să stabilească anumite 
elemente ale filiaţiei şi date interesante în legătură 
cu circulaţia faptelor cercetate într-o colectivitate 
sau zonă folclorică. Orientînd investigaţiile pe 

această cale, folcloristul sovietic V. I. Cicerov a 
ajuns să stabilească la cîntăreţii de bîline din nor¬ 
dul Rusiei, adevărate şcoli cu stiluri de interpretare 
bine diferenţiate. 

Această cale presupune însă investigaţii în le¬ 
gătură cu ocaziile în care apar, în chip firesc, pro¬ 
ducţiile culese, în viaţa folclorică a colectivităţii, 
cînd se cîntă un cîntec, cînd se povesteşte, cînd se 
dansează şi în faţa cui. Faptele culese sînt integrate 
în anume momente ale acestei vieţi, în locul lor 
organic de desfăşurare. In felul acesta se obţin date 
importante asupra vieţii folclorice a colectivităţii 
cercetate. Este de dorit ca cercetătorul să tindă a 
obţine o imagine de ansamblu asupra vieţii folclo¬ 
rice cercetate. In cercetarea vieţii folclorice se va 
face descrierea ocaziilor de manifestare folclorică, 
a sărbătorilor, a grupelor folclorice (de pildă ceata 
de flăcăi etc.). Datele concrete culese despre fie¬ 
care cîntec pot fi apoi, la sistematizarea materia¬ 
lului cules, coordonate cu repertoriul fiecărei mani¬ 
festări cercetate. 

Datele culese sînt rezultatul sondării gustului 
oamenilor, a observării atitudinii colectivităţilor faţă 
de manifestările folclorice cercetate. Diferenţierile 
care se stabilesc în receptare, în atitudinea oame¬ 
nilor sînt elemente importante pentru cercetarea 
proceselor de transformare din viaţa folclorică con¬ 
temporană. 

Cercetarea se completează neapărat şi cu o se¬ 
rie de date tehnice, de pildă, cu instrumentele 
din care se cîntă, cu acordajul lor, cu recuzita ce¬ 
remonia] urilor etc. Pînă acum folcloriştii noştri mu¬ 
zicali au făcut studii interesante de organologie 

populară K S-au cercetat însă mult mai puţin cos¬ 
tumele folosite cu ocazia diferitelor obiceiuri, costu¬ 
mele ceremoniale, măştile şi travestirile, recuzi¬ 
tele manifestărilor magice şi dramatice şi cele ale 
dansurilor, mîncările şi băuturile ceremoniale, pro¬ 
tocolul popular etc. 1 2 . Cercetătorii obiceiurilor şi a 
tuturor manifestărilor folclorice complexe vor tre¬ 
bui pe viitor să se ocupe de culegerea sistematică 
a datelor în legătură cu această parte neglijată 
pînă acum. 

Va trebui, de asemenea, să se acorde mai multă 
atenţie cercetării mentalităţii populare, bazelor psi¬ 
hologice a diferitelor fenomene folclorice, studierii 
substratului de credinţe superstiţioase, a riturilor 
străvechi şi a schimbărilor ce au intervenit în 
acest domeniu în urma schimbării concepţiei des¬ 
pre lume a majorităţii poporului, a procesului de 
demagizare prin care trec astăzi o serie de feno¬ 
mene folclorice tradiţionale. Fiecare piesă folclo¬ 
rică culeasă va trebui, deci, să fie însoţită de o fişă 
a ei, care să cuprindă titlul înregistrării, locul unde 
a fost înregistrată şi locul ei de baştină după loca¬ 
litatea în care trăieşte informatorul, numele infor¬ 
matorului de la care a fost culeasă piesa, datele 
în legătură cu sursa imediată sau mai îndepărtată 
în timp a piesei, asupra eventualei ei filiaţii, asu¬ 
pra circulaţiei etc. Apoi datele asupra modului de 
interpretare. La cîntece se va nota întotdeauna 
dacă sînt vocale sau instrumentale, dacă sînt cîn- 
tate solo sau cu acompaniament, dacă sînt cîntate 

1 Vezi T. Alexandru, Instrumentele muzicale ale poporu¬ 
lui român , Bucureşti, 1956. 

2 Vezi, M. Pop, Măştile de lemn din Bîrseşti — Topeşti — 
Vrancea, în Revista de folclor , III, 1956, ru\ 1, p. 7—26. 

în grup etc. Un capitol aparte al fişei va cuprinde 
datele asupra ocaziilor, manifestărilor folclorice în 
care apare piesa în viaţa folclorică etc. Se vor nota 
apoi în continuare, toate celelalte date privind re¬ 
ceptarea acesteia şi în sfîrşit, datele tehnice indicate 
mai sus. Fiecare fişă va purta data întocmirii ei 
şi numele celor ce au făcut cercetarea, au înregis¬ 
trat faptul şi au întocmit fişa. Indicaţiile privind 
întocmirea, data şi locul cercetării, numele cerce¬ 
tătorului, se vor trece şi pe fişa biografică a infor¬ 
matorului şi pe fişele în care se consemnează datele 
în legătură cu istoria, structura socială, viaţa eco¬ 
nomică şi viaţa culturală a locurilor cercetate, în 
legătură cu ansamblul vieţii lor folclorice, ciclurile 
de obiceiuri, manifestările şi instituţiile folclorice, 
mentalitatea, comportarea etc. Aceste indicaţii vor 
permite în viitor stabilirea cronologiei informaţiilor 
obţinute. 

Este indicat ca încă în timpul cercetării de teren, 
materialele culese să fie sistematizate pentru ca, 
pînă la încheierea cercetării, să se poată face veri¬ 
ficările necesare atît în legătură cu investigarea tu¬ 
turor informatorilor, cît şi în legătură cu culegerea 
întregului repertoriu, cu cercetarea tuturor fenome¬ 
nelor folclorice şi cu înregistrarea tuturor varian¬ 
telor semnificative. Sistematizarea este necesară şi 
pentru verificarea informaţiilor obţinute. Experi¬ 
enţa cercetării de teren arată că, în general, dato¬ 
rită caracterului colectiv al fenomenelor folclorice, 
informaţiile obţinute de la aceeaşi categorie de in¬ 
formatori în legătură cu un anumit fapt, concordă. 
Atunci cînd se obţin informaţii neconcordante, ele 
se cer verificate prin interogări susţinute, pînă la 
stabilirea adevărului. 

Sistematizarea necontenită a materialelor culese 
chiar în timpul cercetării, urmărirea anumitor pro¬ 
bleme pînă la epuizarea lor, permite verificarea ipo¬ 
tezelor de lucru cu care a pornit cercetarea, emiterea 
de noi ipoteze, orientează în general cercetarea, 
obligă la perfecţionarea metodelor de investigaţie şi 
îi asigură rezultatele. Sistematizarea materialelor cu¬ 
lese este un principiu metodologic important al ori¬ 
cărei culegeri cu finalitate bine precizată. Lipsa de 
finalitate şi lipsa de sistematizare duce la adunarea 
empirică a unui material nediferenţiat din care 
după cercetarea de teren, se pot cu greu trage 
concluzii ştiinţifice. 

în cazul cînd cercetarea este făcută de un grup 
de folclorişti, fiecare studiind un domeniu, un as¬ 
pect sau o anumită problemă, între specialiştii 
grupului trebuie să existe un necontenit schimb de 
informaţii şi de păreri. în felul acesta se ajunge 
la o coordonare permanentă a lucrărilor şi la o 
unitate a cercetării, se evită suprapunerile, dar şi 
neglijarea anumitor date ce se găsesc în realitate 
la interferenţa domeniilor de cercetare a diferiţilor 
specialişti. 



Cercetarea 
fenomenelor contemporane 


Bazînd cercetarea folclorică de teren pe realita¬ 
tea contemporană, procedeele arătate pînă acum 
duc la culegerea materialelor folclorice, la înregis¬ 
trarea lor pe bandă de magnetofon sau pe peliculă, 
la asigurarea unor documente de incontestabilă au¬ 
tenticitate. Ele duc prin cercetarea istoriei, struc¬ 
turii sociale, vieţii economice şi vieţii culturale şi, 
în special, a vieţii folclorice din locurile în care se 
face culegerea, la cercetarea manifestărilor, a pro- 
ducţiunilor folclorice, la adunarea datelor feno¬ 
menologice arătate şi a datelor asupra informato¬ 
rilor de la care le-am cules, a datelor despre recepta¬ 
rea şi opinia colectivităţii etc. Sistematizarea mate¬ 
rialelor culese, de fapt corelarea variantelor între ele 
şi apoi a diferitelor producţii în cadrul genurilor 
în raport cu ansamblul vieţii folclorice şi cu de¬ 
terminările ei social-culturale, ne dă primele re¬ 
zultate ale cercetării de teren. Ea oferă totodată 
şi datele de bază pentru cercetarea fenomenelor 
folclorice contemporane, pentru studierea procese¬ 
lor ce se petrec astăzi în ansamblul folcloric al ţării. 
Unul din procesele fundamentale ale folclorului con¬ 
temporan este înnoirea tradiţiei, apariţia creaţiilor 
folclorice noi. Procesul de transformare prin care 
trece astăzi folclorul este de mari proporţii şi înnoi¬ 
rea una din legile lui fundamentale. El cuprinde 


71 



întreg folclorul şi se manifestă multilateral în li¬ 
teratura, muzica, dansul şi spectacolul popular. în 
atmosfera generală de avînt creator din ţara noas¬ 
tră, se naşte în chip firesc, la bunii interpreţi popu¬ 
lari, dorinţa de a vorbi în cîntece, în poezie, despre 
viaţa lor de astăzi, de a exprima artistic gîndirea, 
sentimentele şi năzuinţele actuale ale poporului. 
Creaţia nouă este, deci, rezultatul acestui proces 
complex de dezvoltare a folclorului contemporan. 
Oglindind viaţa nouă de pe poziţii înaintate, ea 
contribuie implicit la formarea conştiinţei sociale 
noi. Se cer studiate, deci, toate implicaţiile ei nu 
numai în procesul creaţiei individuale ci şi în cir¬ 
culaţia ei, în receptarea ei de către popor, în func¬ 
ţia ei socială. 

Formulînd observaţiile sale asupra procesului de 
creaţie în muzica populară, Bela Bartok spunea, 
referindu-se la legătura strînsă dintre creaţie şi tra¬ 
diţie, că poporul nu creează cîntece cu totul noi, 
dar are o mare predispoziţie, o mare capacitate 
de a le transforma pe cele moştenite l . în conştiinţa 
poporului, tradiţia lui folclorică trăieşte ca o reali¬ 
tate vie. El nu tratează însă global moştenirea fol¬ 
clorică, ci o diferenţiază potrivit cu rosturile pe 
care ea le are în viaţa lui de astăzi. în procesul 
înnoirii, vechiul nu se uită, nu se schimbă dintr-o 
dată, iar noul se conturează, se impune treptat. 
Nu numai într-un răstimp mai îndelungat, în tre¬ 
cut ci şi astăzi, tendinţa păstrării şi tendinţa în¬ 
noirii acţionează concomitent. înclinaţia unora de a 
păstra bunurile folclorice se opune tendinţei per- 

1 B61a Bartok. Însemnări asupra cîntecului popular. Buicu- 
raşrti 1956, p. 29—30. 

manente a creatorilor ce se găsesc pe poziţiile îna¬ 
intate ale dezvoltării sociale, de a schimba bunu¬ 
rile folclorice moştenite pentru a le face să răspundă 
mersului înainte al oamenilor, de a crea altele noi. 
Acumularea treptată de noi elemente duce, prin 
precizarea funcţiei actuale, la afirmarea calităţii 
noi a unor creaţii folclorice, la schimbări importante 
în întreaga viaţă folclorică. Ponderea acestor schim¬ 
bări nu este însă aceeaşi în toate locurile, în toate 
zonele folclorice ale ţării. Deşi direcţia lui generală 
este aceeaşi, formele pe care le capătă procesul de 
înnoire în diferite locuri este diferit. Cunoaşterea 
ponderii diferite şi a cauzelor diferenţierii este 
importantă pentru munca culturală de masă, în ge¬ 
neral. Se cer, deci, investigate cauzele diferenţie¬ 
rilor, se cere cântărirea ponderii prin măsurarea 
statistică a faptelor. Măsurarea statistică a faptelor 
ne poate da indicaţii interesante în legătură cu rit¬ 
mul procesului de înnoire în locurile cercetate. Ea 
ne ajută să sesizăm nu numai ceea ce este nou, ci 
să vedem şi în ce măsură faptele noi se răspîndesc, 
circulă, care este ritmul lor de generalizare. 

Pentru a fi eficiente, cercetările de această na¬ 
tură nu pot rămîne numai la generalitatea faptelor, 
ele trebuie să pătrundă în însuşi mecanismul pro¬ 
cesului . Schimbările ce intervin în viaţa folclorică 
privesc funcţia şi structura manifestărilor folclorice, 
a faptelor de folclor. Pătrunderea în mecanismul 
schimbărilor permite adîncirea cunoaşterii proce¬ 
sului, trecerea de la studierea lui pe planul sociolo¬ 
giei, culturii, la studierea lui pe plan artistic. Atunci 
cînd interpreţii populari creează bunuri folclorice 
noi, ei găsesc în arsenalul mijloacelor de expresie 


73 



tradiţionale teme, motive, tipare compoziţionale, 
formule melodice, modele ale diferitelor cate¬ 
gorii literare şi muzicale etc., pe care le fo¬ 
losesc în noi realizări, le îmbogăţesc după 
necesitatea exprimării conţinutului nou de viaţă. 
Ei dau* semnificaţii noi obiceiurilor după ce le-au 
curăţit de multe ori de urmele vechilor prac¬ 
tici magice, le-au trecut prin procesul de demagi- 
zare. Situînd creaţia nouă în continuarea tradiţiei, 
creatorii populari pornesc de la mijloacele de ex¬ 
presie existente în arsenalul lor tradiţional, pe care 
ie îmbogăţesc apoi prin noi corelaţii, ajungînd să 
elaboreze noi moduri de exprimare pe care noul lor 
•orizont artistic le cere, le determină. Cercetarea 
procesului de înnoire nu se poate, deci, mărgini nu¬ 
mai la aspectul tematic al fenomenului, ea trebuie 
să pătrundă în arsenalul creatorilor populari pen¬ 
tru a cunoaşte înnoirea mijloacelor de expresie ca 
indicaţie pentru perspectivele dezvoltării viitoare a 
folclorului. 

Alături de procesul de transformare înnoitoare, 
se situează, în folclorul nostru, procesul de unificare, 
care se manifestă nu numai printr-o rapidă circula¬ 
ţie a bunurilor folclorice între diferitele regiuni ale 
ţării, ci şi priiitr-o nouă calitate a raportului dintre 
diferitele stiluri locale. Şi în acest proces o cîntă- 
rire statistică a faptelor poate oferi ponderea feno¬ 
menelor, dinamica anumitor fenomene, puţind indica 
şi tendinţele de mai puternică sau mai slabă gene¬ 
ralizare a anumitor elemente ale stilurilor locale. 
Dar şi aici cauzalitatea diferenţierilor ce intervin în 
proces trebuie cercetate atît pe planul sociologiei 
culturii cît şi pe acela al mecanismului corelaţiilor 
interne dintre diferitele stiluri locale, al raportului 

elementelor lor de structură cu orizontul artistic de 
astăzi al oamenilor» cu formarea gustului lor \ 

în cercetarea folclorului contemporan un loc 
aparte trebuie să ocupe studierea raportului dintre 
folclor şi cultura contemporană atît sub aspectul ro¬ 
lului folclorului în mişcarea artistică de amatori, 
în acţiunile culturale de masă, în general, cit şi sub 
aspectul legăturii dintre creaţia populară şi tradiţia 
noastră literară şi muzicală, creaţia scriitorilor şi 
compozitorilor noştri contemporani. 

Sub acest aspect se cere întîi cercetată ponderea 
folclorului în mişcarea artistică de amatori, noile mo¬ 
duri de realizare pe care mişcarea artistică de ama¬ 
tori le oferă folclorului, rolul ei moral în dezvoltarea 
folclorului nostru contemporan, dar şi anumite as¬ 
pecte negative, stilizări, uniformizări de repertorii» 
şablonizări de forme de prezentare ete. Cunoaşterea 
profundă a mecanismelor interne de viaţă şi de crea¬ 
ţie ale folclorului poate aduce aici interesante con¬ 
tribuţii orientative. 

Mişcarea artistică de amatori prin contactul cu 
arta profesionistă, poate de asemenea, deschide noi căi. 
de dezvoltare a folclorului contemporan. Pe planul 
mişcării artistice de amatori şi, în general, al culturii 
de masă, radio, televiziune, filme, carte, presă et'c., 
se produce contactul între folclor şi creaţia cultă, 
în acest contact, orizontul artistic al oamenilor se 
lărgeşte, gustul lor capătă noi valenţe, receptivitatea 
lor devine mai sensibilă la formele nefolclorice de 

1 Vezi M. Pop, Cîteva observaţii privind cercetarea folclo¬ 
rului contemporan , în Revista de folclor , IV, 195$, nr. 1—2, 
p. 56—66. 

artă. Creatorii populari îşi îmbogăţesc prin aceasta 
şi arsenalul de mijloace de expresie. 

Iată doar citeva aspecte ale fenomenului complex 
prin care se stabilesc în cultura noastră socialistă, 
legăturile dintre folclor şi creaţia cultă. Şi de data 
aceasta, aspectele de pondere social-culturală a feno¬ 
menelor se cer cercetate statistic şi categorial iar 
aspectele procesului de creaţia trebuie investigate 
funcţional şi structural . 

Transformările care intervin în viaţa folclorică 
de astăzi, în noua viaţă culturală a satelor şi me¬ 
diilor folclorice de la oraşe influenţează şi transmi¬ 
terea tradiţiei folclorice de la o generaţie la alta. 

Astăzi, în condiţiile în care satul nu mai tră¬ 
ieşte o viaţă culturală exclusiv folclorică, genera¬ 
ţiile tinere vin în contact cu toate aspectele culturii 
socialiste, îşi formează o cultură nouă. Filonul fol¬ 
cloric tradiţional nu mai are aceleaşi mijloace de 
!*erpetuare ca în trecut. Acest fapt se poate reper¬ 
cuta în chip deosebit asupra situaţiei folclorului în 
viitor. Cercetările acestui aspect al culturii contem¬ 
porane sînt însă de abia la început. El ar putea forma 
obiectul unei investigări tematice speciale care să 
studieze diferitele aspecte locale şi apoi să ajungă 
la concluzii cu valabilitate generală. Rezultatele aces¬ 
tei cercetări ar fi, fără îndoială, deosebit de intere¬ 
sante pentru cunoaşterea mai profundă a raportului 
dintre folclor şi cultura contemporană şi ar putea 
contribui şi la o mai bună orientare a unor acţiuni 
de cultură de masă direct legate de acest raport. 
El ar permite să se răspundă cu mai multă compe¬ 
tenţă şi unor întrebări privind viitorul folclorului. 



Transcrierea şi sistematizarea 
materialelor folclorice 


Pentru ca materialele folclorice culese prin cer¬ 
cetare de teren să poată fi puse în valoare atît în 
publicaţii ştiinţifice cît şi pe plan artistic, se cere 
ca înregistrările făcute pe bandă de magnetofon să 
fie transcrise de către folcloriştii literari şi de către 
folcloriştii muzicali, iar dansurile şi obiceiurile să fie 
descifrate şi notate într-o notaţie convenită, de către 
coregrafi sau de cei ce studiază obiceiurile, specta¬ 
colele populare. 

Transcrierea textelor şi melodiilor, descifrarea 
dansurilor etc., este de cele mai multe ori o opera¬ 
ţie anevoioasă care face ca multe materiale adunate 
să rămînă doar sub formă de înregistrări. 

Sistematizarea materialelor în timpul cercetării 
de teren, gruparea variantelor, corelarea cîntecelor, 
a povestirilor şi a dansurilor cu teme diferite în ca¬ 
drul fiecărui gen, permite însă selecţionarea mate¬ 
rialului cules indicînd acele piese ce se cer neapă¬ 
rat transcrise. Pe de altă parte, cercetarea propriu- 
zisă ne indică faptele şi fenomenele semnificative, 
şi contribuie astfel şi ea la selectarea acelor piese 
a căror transcriere sau descifrare este neapărat ne¬ 
cesară. 

Pentru folclorul literar singura indicaţie de tran¬ 
scriere este respectarea particularităţilor de grai lo¬ 
cal prin folosirea unui număr corespunzător de semne 
diacritice indispensabile. Aceste semne ni le oferă 
scrierea fonetică întrebuinţată de institutele de 
lingvistică ale Academiei Republicii Socialiste Româ¬ 
nia la elaborarea Atlasului lingvistic. Este indicată 
de asemenea, respectarea formelor morfologice şi 
sintactice locale. 

Transcrierea muzicală, mult mai complicată, este 
indispensabilă fiindcă documentul sonor nu poate 
fi temeinic examinat decît dacă se află scris sub 
ochii cercetătorului. Fără a fi transcris, el nu poate 
fi analizat şi clasificat definitiv. 

Finalitatea transcrierii crează o relaţie strînsă 
între operaţia de culegere şi cea de transcriere. 
Atunci cînd se are în vedere transcrierea, culegerea 
se va face ţinîndu-se seama de aceasta. Pentru o 
bună transcriere se vor înregistra mai multe strofe 
(3—4), dacă e posibil chiar toată melodia, pînă la 
sfîrşitul textului cfîntat. La jocuri nu e necesar, în 
general, să se înregistreze tot jocul deoarece, de 
obicei, instrumentistul are tendinţa să repete de 
multe ori aceeaşi frază muzicală. Există totuşi şi 
jocuri nestrofice care e bine să fie înregistrate inte¬ 
gral. La ansambluri, solistul va fi amplasat astfel 
încît să iasă în evidenţă melodia lui. 

Transcrierea trebuie să fie o oglindă veridică şi 
cît mai plastică a fenomenului sonor. Veridică este 
transcrierea care redă corect melodia, iar plastică : 

acea transcriere care evită complicaţiile inutile, este 
simplă, sugestivă şi uşor de citit. 

în funcţie de scopul urmărit, transcrierea poate 
fi din punct de vedere al gradului de adîncire : su¬ 
mară, schiţă a liniei melodice sau amănunţită no- 
tind tot ce se aude la ascultarea înregistrării. Din 
punct de vedere al întinderii, transcrierea poate cu¬ 
prinde o strofă sau mai multe strofe la melodiile 
strofice şi melodia completă la genurile cu formă 
liberă. 

Pentru analiză; şi studiu adîncit, se pot face 
transcrieri sinoptice care îmbină într-o formă con¬ 
centrată transcrierea amănunţită cu cea integrală. 
Transcrierea sinoptică se aplică la melodiile strofice. 
Pe un portativ lung se scrie prima strofă, iar urmă¬ 
toarele strofe se notează dedesubt nu cu toată linia 
melodică ci numai în punctele în care faţă de prima 
strofă apar deosebiri. 

în chip practic procedura transcrierii este urmă¬ 
toarea : 

— Se ascultă mai întîi de cîteva ori întreaga me¬ 
lodie pentru a intra în stil, a fixa cîteva puncte 
mari de reper (finala, modul, mişcarea, eventual mă¬ 
sura), şi, dacă e posibil, a memora cîte un fragment. 

— Se ia prima strofă şi se scrie textul, vers 
sub vers, despărţit în silabe, aşa încît un vers (şi 
respectiv fragmentul muzical care îi corespunde, 
adică rîndul melodic) să fie aranjat pe un portativ. 

— Indiferent de înălţimea reală la care a fost 
executată, melodia se va nota la o înălţime conven¬ 
ţională, dar constantă pentru acelaşi grup tipologic 
(de ex. finala sol sau re). Transcrierea la o înălţime 
este preferată din două motive : a) pentru a înlătura 
aspectul greoi al unei melodii scrise cu multe alte¬ 
raţii constitutive; b) pentru a uşura compararea 
şi analiza mai multor melodii între ele. 

Fac excepţie melodiile executate la unele instru¬ 
mente cu coarde (vioară, în primul rînd) care se 
notează la înălţime reală pentru a nu denatura 
citirea dublelor corzi şi a coardelor libere, care 
de multe ori sînt acordate altfel decît în mod 
obişnuit. 

r— Se transcrie muzica, pe pasaje mai lungi 
sau mai scurte, după memoria transcriitorului. Dacă 
e cazul să reia de mai multe ori acelaşi pasaj, even¬ 
tual mărit ca viteză. Se fixează înălţimea sunetelor 
care corespund fiecărei silabe şi se notează astfel 
pentru început linia melodică simplă (fără durate 
măsurate dacă e prea greu, sau cu duratele măsu¬ 
rate parţial). Sunetele ornamentale (apogiaturi, mor- 
dente, broderii) dacă sînt sesizate imediat se no¬ 
tează. Dacă e prea greu se adaugă la sfîrşit, cînd se 
mai ascultă încă o dată întreaga melodie. 

— Se stabileşte ritmul (duratele sunetelor) şi, 
în funcţie de ritm, măsura. De obicei, se lasă la 
o parte elementele care ţin de interpretarea indivi¬ 
duală, cum sînt nuanţele de intensitate sonoră şi 

fluctuaţiile pasagere de viteză făcute cu scop ex¬ 
presiv. 

— Se pune valoarea metronomică corespunză¬ 
toare unităţii de bază din mişcarea melodiei (pă¬ 
trimea sau optimea, după caz). 

— Se notează finala reală a melodiei. 

— La melodiile vocale cu acompaniament in¬ 
strumental se notează, de obicei, numai linia me¬ 
lodică a vocii şi interludiile instrumentale. 

— La taraf se notează, în general, numai melo¬ 
dia instrumentului solist sau principal (vioară, acor¬ 
deon, nai etc.). 

Notaţia coregrafică oscilează acum între mai 
multe sisteme : sistemul elaborat mai de mult de 
Institutul de folclor \ sistemul internaţional Laban- 
Knust, notaţia Gh. Baciu şi notaţia Gh. Popescu 
Judeţ. Casa centrală a creaţiei populare va defini¬ 
tiva în curînd sistemul său de notare coregrafică. 

O dată transcrise, materialele folclorice se siste¬ 
matizează în fiecare colecţie locală pe genuri. In 
colecţiile naţionale de literatură, muzică şi dans 
popular, de la Institutul de etnografie şi folclor 
al Academiei Republicii Socialiste România, piesele 
folclorice sînt sistematizate prin cartotecare, atît 
pe genuri în ansamblul folclorului ţării, cît şi pe 
regiuni. Cartotecarea se face de fiecare dată pe 

1 Vera Proca, Despre notarea dansului popular românesc , 
în Revista de folclor, I, 1956, nr. 1—2, p. 135—171, II, 1—2, 
1957, p. 65—92. 

dublu plan : în cadrul genurilor, piesele sînt gru¬ 
pate regional, iar în cadrul regiunilor, pe genuri. 
Dar materialele folclorice vor trebui sistematizate 
pentru tot folclorul românesc, în viitor, tipologic, 
potrivit cataloagelor tematice ce sînt pe cale să se 
elaboreze pentru diferitele genuri ale literaturii, 
muzicii şi dansului popular. 

Clasificarea tipologică uşurează continuarea stu¬ 
diilor de folclor dincolo de rezultatele cercetărilor 
de teren. In vederea lămuririi problemelor de isto¬ 
ria folclorului şi a elaborării de lucrări de sinteză 
asupra diferitelor probleme, genuri sau domenii ale 
“folclorului nostru, fiecare aspect studiat necesită 
căutarea căilor proprii de investigaţie pe linia noi¬ 
lor orientări ale cercetărilor folclorice K 

Cercetările de teren duc, înainte de toate, la cu¬ 
legerea materialelor folclorice, îmbogăţesc cunoştin¬ 
ţele noastre asupra tradiţiei de cîntece, poezie, 
proză, dansuri, mimă şi teatru popular şi asupra 
creaţiei populare noi. Ele contribuie la comple¬ 
tarea colecţiilor naţionale din care pînă la urmă nu 
ar fi îngăduit să lipsească nici o piesă tradiţională 
semnificativă ce se mai găseşte astăzi în circulaţie 
folclorică, la alcătuirea de colecţii locale. La nivelul 
cerinţelor de astăzi, datorită datelor ce se culeg, ele 
fie oferă informaţii preţioase în legătură cu comu- 

1 Vezi M. Pop, Noi orientări în studiile de folclor, în Re¬ 
vista de folclor, III, 1959, nr. 4, p. 7—28. 

nităţile cercetate, cu trecutul lor, cu viaţa economică 
şi structura socială, cu viaţa culturală a acestor 
comunităţi, cu informatorii, cu concepţia lor despre 
lume, cu comportările şi gustul lor etc. 

Cu fiecare piesă înregistrată, cercetările de te¬ 
ren duc la cunoaşterea vieţii folclorice cu toate 
determinantele ei, la cunoaşterea fenomenologiei 
faptelor de folclor, a funcţionalităţii lor social- 
culturale. 

Toate aceste date contribuie substanţial la în¬ 
ţelegerea folclorului nu numai ca fenomen social, 
ci şi ca realitate artistică. Ele leagă mai strîns, mai 
concret, faptul artistic de oamenii care, chiar dacă 
nu l-au creat acum, îl interpretează ca pe o creaţie 
a lor, de cei ce îl receptează astăzi. Prin ele, faptul 
folcloric capătă relieful necesar înţelegerii depline 
a conţinutului său. 

Materialul şi datele culese oferă de multe ori 
şi informaţii preţioase asupra diferitelor probleme 
ale istoriei folclorului. 

In această direcţie, însă, cercetarea depăşeşte 
limitele muncii de teren chiar şi atunci cînd datele 
asupra răspîndirii geografice a anumitor fapte pot 
avea valoare istorică. 

Problemele istoriei folclorului sînt deosebit de 
complicate din cauză că pînă în sec. al XVIII-lea. 
nu avem decît firave menţiuni asupra unor mani¬ 
festări folclorice. Materialul folcloric de care dispu¬ 
nem s-a cules sistematic abia din sec. al XlX-lea 

încoace, deci în variantele la care s-a ajuns prin 
transmitere orală pînă la data culegerii. 

Studierea istorică a folclorului presupune cer¬ 
cetarea comparată a manifestărilor, fenomenelor şi 
pieselor folclorice atît pe plan naţional cît şi pe plan 
internaţional. 

Studiul comparat pentru care sistematizările ti¬ 
pologice sînt primordiale, poate duce la stratifica¬ 
rea în timp a materialului ce ne este cunoscut, fie 
că este vorba de obiceiuri, de anumite genuri sau 
chiar de anumite teme ori subiecte. Ne oferă, deci, 
date interesante în legătură cu evoluţia folclorului. 
Totuşi cred că cercetarea istorică a faptelor de fol¬ 
clor ca realităţi artistice nu este deplină decît dacă 
prin analiza structurală a lor, izbutim să stabilim 
caractere stilistice proprii diferitelor etape de dez¬ 
voltare. Cercetarea istorică a folclorului este, deci, 
în esenţă o cercetare stilistică a unui fenomen de 
artă în evoluţia lui. 

în felul acesta, materialul folcloric ce rezultă din 
cercetările de teren ajunge la deplina lui valorifi¬ 
care ştiinţifică şi artistică totodată — pentru că la 
acest nivel cele două planuri se suprapun — numai 
în momentul cînd, prin complexe studii asupra 
funcţiei lor social-culţurale şi asupra structurii lui 
expresive, putem să-i cunoaştem conţinutul, valoa¬ 
rea artistică. 

Alături de studiile în legătură cu diferitele ma¬ 
teriale folclorice, obiceiuri, genuri, temie, subiecte, 
cercetările asupra structurii faptelor de folclor duc 
la cunoaşterea sistemelor de mijloace de expresie 
pe care poporul nostru le-a elaborat în cursul 

veacurilor pentru literatură, muzica, dansul şi spec¬ 
tacolul popular. Duc, prin urmarc, la viziunea de 
sinteză a specificului creaţiei noastre populare?. 

Orice cercetare de teren, monografică sau te¬ 
matică, făcută cu pricepere şi cu scrupulozitate şti¬ 
inţifică este în ultimă analiză o contribuţie impor¬ 
tantă la cunoaşterea patrimoniului nostru popular, 
menită să îmbogăţească colecţiile naţionale sau ar¬ 
hivele locale, să ne dezvăluie noi fapte, să ne des¬ 
chidă noi perspective pentru înţelegerea fenomenu¬ 
lui folcloric contemporan şi a tradiţiei noastre fol¬ 
clorice. 

Această cercetare aduce noi elemente prin care 
folclorul nostru poate fi aşezat pe baze ştiinţifice 
temeinice, la locul pe care, în condiţiile preţuirii 
de care se bucură astăzi, îl are în cultura contempo¬ 
rană a patriei noastre. Ea poate fi pusă în valoare 
ca o contribuţie ştiinţifică şi folosită ca atare mai 
ales în cadrul mişcării artistice de amatori pe pla¬ 
nul valorificării artistice a creaţiei noastre populare. 
Ea oferă valorificării artistice a folclorului tradiţio¬ 
nal posibilităţi noi şi este totodată şi locul unde 
se întîlneşte creaţia populară cu creaţia cultă. 

Valorificat în cadrul mişcării artistice de ama¬ 
tori, folclorul se integrează în viaţa culturală a tu¬ 
turor oamenilor muncii din ţara noastră, devine un 
bun al întregului nostru popor. 




ANEXE 


Cu titlu orientativ anexăm unele modele de fişă de in¬ 
formator, fapt folcloric cercetat, chestionar pentru cerce¬ 
tarea unui obicei („Cununa de secerat'*), fişă de text de lite¬ 
ratură populară, de transcrieri muzicale şi semnele diacri¬ 
tice ce pot fi folosite in notarea graiurilor locale. 




FIŞĂ DE INFORMATOR 


Numele şi prenumele informatorului . 

Porecla lui . 

Satul . Comuna . Raionul 

Vîrsta . 

Ocupaţia principală . 

Eventuale ocupaţii anexe . 

Ştiinţa de carte (şcoli urmate) . 


Date în legătură cu interesul lui faţă de cultura contempo¬ 
rană : ascultă radio, citeşte ziare, citeşte cărţi din biblio¬ 
tecă ? etc. 

Activitatea lui la Casa de cultură, la Căminul cultural, în 

mişcarea artistică de amatori etc . 

Date asupra stării lui sociale; . 

A părăsit satul ? Cînd şi cu ce ocazii ? . 


Ce întîmplări mai de seamă a avut în viaţă ? 

Ce categorii folclorice cultivă {ciută, povesteşte, dansează , 

etc.) şi în ce ocazii ? . 

Dacă este lăutar profesionist, unde s-a deplasat pentru a 
cînta ? . 


De la cine a învăţat repertoriul său folcloric sau părţile mai 
importante ale lui? . 


Alte observaţii; caracterizare 


Data şi locul culegerii 
Numele cercetătorului 













FIŞA FAPTULUI FOLCLORIC CERCETAT 
(cîntec, povestire, dans, obicei etc) 


Numărul de catalog: . 

Originea: Satul . Comuna . raionul . 

Denumirea faptului în sistematizarea ştiinţifică a catego iei 

căreia aparţine: . 

Denumirea locală, titlul etc . 

Informatorul: (numele şi prenumele, porecla, vîrsta) . 

Cu ce ocazii practică faptul folcloric cules (cînd îl cîntă, îl 
dansează etc. ?) . 

Unde, cînd şi de la cine l-a învăţat ? . 


Data şi locul unde s-a făcut cercetarea 
Numele cercetătorului . 

CHESTIONAR PENTRU CERCETAREA 
UNUI OBICEI 

(„Cununa de secerat, buzduganul**) 


Sfîrşitul seceratului este marcat în cultura populară tra¬ 
diţională românească ca şi în cultura celor mai multe 
popoare europene, prin obiceiuri păstrate din timpuri stră¬ 
vechi, obiceiuri ce derivă probabil din vechi rituri magice 
de fertilitate dar capătă cu timpul funcţii social-economice 
complexe şi ajung în vremea noastră să se încadreze la 
cooperativele agricole în marea sărbătoare a terminării 
muncilor de recoltare. 

Cercetarea lor prezintă interes atît pentru studiile de 
folclor cit şi pentru folosirea rezultatelor acestor studii în 
munca culturală de masă. 

Ca orice fenomen folcloric, aceste obiceiuri pot fi cerce¬ 
tate prin observaţie directă sau prin chestionare. 

Chestionarele folosite pentru cea de a doua modalitate 
a cercetării nu trebuie însă să fie considerat simple fişe 
ce se cer completate. Ele sînt mai mult un repertoriu de 
probleme menit să servească cercetătorilor ca ajutor al me¬ 
moriei, să-i facă să nu uite investigarea nici unui aspect 
esenţial al obiceiului. 

In cazul obiceiului problemele ce urmează a fi inves¬ 
tigate, pot fi grupate pe plan orizontal-sincronic — în 
următoarele categorii: economico-sociale, ceremoniale şi 
rituale, de psihologie socială. Pentru a obţine date asupra 
stadiilor obiceiului anterioare primului război mondial este 
necesar ca investigaţiile să se facă pe plan vertical — dia- 

cronic —, prin scrutarea memoriei general.iilor mat vîrst - 
nice. 

Orice dată obţinută se cere a fi fixată cft mai exact 
în timp prin cronologie relativă şi verificată la informa¬ 
tori din aceeaşi categorie, pînă cînd obţinem convingerea 
că ea este efectiv reală şi nu se datoreşte impresiei su¬ 
biective a unuia sau altuia dintre informatori. Chestionarul 
nu priveşte întreaga muncă a seceratului. Nu este un 
chestionar etnografic ci priveşte doar obiceiul de. sflrşit 
de secerat Este un chestionar folcloric. Datele economice 
şi sociale ca şi cele de psihologie socială sînt menite să 
explice mai temeinic faptele folclorice. 


L Datele economico-sociale 

Dacă înainte de cooperativizarea agriculturii seceratul se 
făcea pe gospodării individuale sau prin forme de tntr-aju- 
torare ? 

Cum se numea forma de într-ajutorare : clacă, ete. ? 

Cine făcea clacă ? Orice gospodar sau numai notabilită¬ 
ţile satului ? Cine participa la clacă ? Dacă participanta la 
clacă presupunea reciprocitate ? 

Cum se făcea invitarea la clacă ? 

Cit dura munca în clacă ? o zi, pînă la terminarea 
holdei ? Pînă la terminarea secerişului la gospodarul care 
făcea clacă ? 

Cum şi unde se adunau clacaţii ? Dacă se adunau la 
casa gospodarului li se servea băutură şi mîncare înainte 
de a porni la cîmp ? Dacă plecau la cîmp în grup ? Dacă 
munca în clacă era însoţită de muzică, fluier, cimpoi, 
lăutar etc. ? Cîte mese se serveau în timpul zilei de lucru 
şi ce mîncare ? Cine secera şi cine lega snopii ? Distribui¬ 
rea muncilor între bărbaţi şi femei în general. 

Cum apreciază colectivitatea eficienţa economică a muncii 
în clacă ? Dacă se fac socoteli în legătură cu rentabilitatea 
muncii în clacă ? Ce crede colectivitatea despre ajutorul 
reciproc ce se dă prin munca în clacă ? 


II. Date ceremoniale şi rituale 

Cînd se aleg spicele cele mai bune ? Din ce parte a la¬ 
nului ? Dacă la alegere se spun anumite cuvinte cu carac¬ 
ter de incantare ? Sînt alese spicele şi împletite anume ? 
în ce forme se împletesc spicele ? Ce nume poartă 
aceste forme ? Cunună, buzdugan , barba popii t barba 
iepurelui etc. ? Se va da o descriere cît mai exactă, 
a formei, un desen sau o fotografie a ei şi a tehnicii de 
împletire. Dacă în timpul împletirii se cintă vreun cintec ? 
se strigă strigături etc . ? Cînd începe cîntecul cununii ? 
Cine îl cîntă ? Dacă se lăsau spice pe holda după secerat ? 
Cine poartă cununa, buzduganul ? Dacă se cîntă pe lan 
sau numai pe drum de la holda spre casă ? Dacă se joacă 
cununa ? Cum este alcătuit alaiul la întoarcerea spre casa 
gospodarului ? Ce loc ocupă cununa, buzduganul în alai ? 
Cînd şi cine stropeşte cununa cu apă ? Ce spune cel ce 
stropeşte ? Ce răspunde cel (cea) ce poartă cununa ? Ce 
face cel (cea) ce poartă cununa cînd este stropit ? Cum este 
întîmpinată cununa la poarta gospodarului ? Ce se spune 
la intrarea alaiului în curte de către gospodar ? Ce texte 
cintă la holdă, pe drum şi la intrarea în curte ? Cine intră 
cu cununa în casă ? Cine aşteaptă cununa ? Ce se spune 
cînd intră cununa în casă de către cei ce o aduc şi de 
către cei de o primesc ? Cui predă cununa cel care a 
adus-o de la holdă pînă în casă. Ce se recită la predare ? 
Ce dar primesc cei ce au adus cununa ? Unde se aşază 
cununa ? Date asupra petrecerii de clacă care urmează 
după predarea cununii ? Cine ia parte ? Ce se mănîncă ? 

Bea ? Ce se cîntă ? Ce se dansează ? Ce instrumente mu¬ 
zicale însoţesc dansul ? Ce se strigă la dans ? Cit durează 
petrecerea ? Cînd şi cum se treiera griul din spicele cu¬ 
nunii ? Dacă exista un rit special pentru aceasta ? Cum 
se amesteca boabele cu sămînţa anului viitor ? Dacă se 
spune vreo incantaţie sau urare cînd se amestecă boabele ? 
Dacă boabele din cunună sînt duse la biserică pentru a 
fi binecuvîntate ? 

Cînd şi în ce alte scopuri se mai folosesc spicele sau 
boabele din cunună ? 

Ce s-a păstrat şi ce s-a eliminat din vechiul obicei în 
condiţiile practicării lui la gospodăria colectivă ? 

Dacă s-au adăugat noi elemente obiceiului vechi ? 


III. Date de psihologie socială 

Dacă există credinţă în fiinţe supranaturale protectoare a 
recoltelor şi pr ovocatoare a fertilităţii ? De ce se aleg cele 
mai bune spice ? De ce se aleg fetele sau flăcăii ? De ce se 
împletesc în cunună sau buzdugan sau alte forme ? De ce 
se lăsau spice pe holdă ? De ce sînt purtate de fete sau 
flăcăi ? De ce sînt udate cu apă ? De ce se cîntă cîntecul ? 
De ce se predă cununa, buzduganul etc. gazdei ? La ce ser¬ 
vesc spicele din cunună ? De ce se amestecă boabele cunu- 
nei printre boabele de sămînţă din anul viitor ? Dacă mai 
servesc şi altor scopuri ? Cum se consideră astăzi obiceiul ? 
Ce funcţii are ? 



FIŞA DE TEXT DE LITERATURĂ POPULARĂ 


Numărul de catalog (în concordanţă cu cel dat fişei faptu¬ 
lui folcloric cercetat): . 

Denumirea textului şi a categoriei căreia aparţin . 

Denumirea locală . 

Informatorul (numele , prenumele, porecla, vîrsta) . 

Localitatea unde s-a făcut cercetarea . 

Data cercetării: .. 

Numele cercetătorului: . 

Textul . 

Notarea graiurilor se va face prin semnele grafice obiş¬ 
nuite redindu-se cit mai fidel formele locale. Pentru notarea 
pronunţiei se vor folosi semnele diacttice : 

j deasupra sau lingă o consoană pentru a indica înmuierea 
V deasupra consoanei indică palatalizarea 

deasupra unei vocale pentru a indica nazalizarea 
Q sub o consoană pentru a indica funcţia silabică 
H sub o vocală pentru a indica elementul diftongului 
W sub vocală pentru a indica o pronunţie deschisă 
• sub vocală pentru a indica o pronunţie închisă 
V7 deasupra vocalei pentru a indica o durată redusă 

Sunetele abia perceptibile se pot nota cu semne mai 
mici puse mai sus decît semnul sunetului normal 


7 — C. 26 

Mg. 529 S- 


DIN TREI M1NDRE, UN A-MI ZICE 

TRANSCRIERE SUMARA 

Dictat 

Gen: Cîntec 

Orig. Corbi /G. dc Argeş — Argeş 


Nr* rog. 529 g 

Inf.: Veta Cătană (Elisabeta) 
35 ani 

Culeg*: P. Carp 

Z • Suliţeanu 


Frunzuliţă trei agli£e, 

/• Din trei mîndre una-mi zi£e ij 
/ Ge-ai făcut bani voinice ? :/ măi 

l-am beut să nu se strice. 

/: l-am beut şi i-am mîncat măi :/ 
Cu mîndrutele din sat 
Care mj,-a fost mie drag. măi 
Las să-i beau, să-i^ beau, să-i beau, 
Căci Ştiu bani cum să-i iau. 

Lasă bani să-i mănînc 
Căci de trăiesc mai aduc. 

Mîndro uochii tăi. 

Cari pe uliţă mă trag 
Şi-n cas’ la tale mă bag 
Şi pe urmă £e-ai să faci, 

Să săruţi ochi dragi 
Astăzi beau şi mii ne beau, 

Mă mir bani de unde iau 
Căci cu coasa nu cosesc 
Nici cu sapa nu prăşesc.. 

atîta este 

De cînd ştii cîntecul ? 

Păi de imilt... O fi de zece ani cred. 

A 

Tot aşa dala cîmp, din fete... Ieram fată... 

